Anaitasunak etxeko lehen garaipena lortu du Portugaleteren aurka | El Diario Vasco\nAzkoitiaAnaitasunak etxeko lehen garaipena lortu du Portugaleteren aurka\nAnaitasunak etxeko lehen garaipena lortu du Portugaleteren aurka\nPortugalete ahalguztiduna gainditu zuten talde-lanari esker eta orain beste era batera hartuko dute datorren zapatuko derbya. / SUDUPE\nMarkel Eskurtzak eta Julen Iriartek egindako golekin, etxeko lehen garaipena eta arnasa hartu dute gorrixek\nJOAQUIN SUDUPE AZKOITIA. Martes, 17 octubre 2017, 08:43\nAnaitasunak jada badaki zer den aurten etxean irabaztea. Gorrixek Portugalete ahalguztiduna gainditu zuten igandean Txerloian. Neurketa hasi eta segituan egin zuten gola estua izan zen lehen zatian. Bigarren zatia hasi eta zor-tzi minutura iritsi zen bisitarien gola, baina taldearen erantzuna ona eta azkarra izan zen eta etxeko lehen garaipena lortzeko kolpea eman zuten ordu erdiaren faltan. Defentsa eta talde-lan ikaragarri bati esker, emaitzari heldu zion taldeak, eta arnasa sakon eta lasai hartzeko garaipena lortu zuten mutilek.\nBigarren minutuan egin zuen bat eta hutsekoaren gola Anaitasunak. Mikel Aramendik erdiratu zuen korner jokaldia, eta Markel Eskurtzak buruz egin zuen gola. Indar handiz sartu zen gorrixen erdiko atzelaria errematera, eta atezaina gaindituta zuen baloia buruz errematatu zuen taldea aurretik jartzeko.\nNeurketaren gidoia azken neurketetakoaren antzekoa izan zen. Baloiaren jabetza aurkariarena izan zen, eta Anaitasunak kolpeka, Portugaleteren zelaia arrisku handiz zapaltzea lortu zuen. Intentsitate handikoa izan zen lehen zatia.\nBigarren zatiari trakets ekin zieten gorrixek, eta 53. minutuan lortu zuen berdinketaren gola kanpokoak. Eskuin hegaletik ezkerrera ondo mugitu zuten hiru pase eginda, eta hegaleko ezker atzelariak Arrutiren area zapaldu zuenean, azpitik erdiratu zuten baloia. Orioko atezainak erdiraketa gaiztoa geldi-tzea lortu zuen, baina aldaratzea utzi zuen eta Portugaleteko aurrelariak ez zuen aukera alferrik galdu.\n58. minutuan, Ander Moyak hegaleko sakea motzean atera zuen Iñigo Arzalluzekin jokatzeko, eta Iñigok maisutasun handiz atzelariak atzean utzi, eta arean sartzea lortu zuen. Julen Iriarte bakarrik ikusi bezain laster egin zion pasea hegaleko jokalariak, eta Iriartek, zetorren bezala lurrera erori aurretik jaurti zuen atera, bi eta batekoa lortzeko.\nPortugalete saiatu zen, baina aurrean zelaian ondo jarritako Anaitasuna aurkitu zuen azken ordu erdian ere. Ez zuten gorputzean beldurrik sartzerik lortu bizkaitarrek. 87. minutuan izan zuten berdinketa lortzeko aukera, baina berriz ere Arruti atezainarekin egin zuten topo.\nFalta jaurtiketa arriskutsua izan zuten area ertzean kanpokoek, eta atezainaren aldera behetik jaurtita ezustean harrapatu nahi izan zuten Arruti, baina ez zuten lortu. Esku ona atera zuen oriotarrak, bi eta batekoari eusteko.\nEtxeko lehen garaipenean taldeak batutako puntuek duten esanahia kontuan hartuta, beste modu batera hartuko du orain Anaitasunak datorren zapatuko derbya. Garmendipen arituko dira gorrixek Lagun Onaken aurka, 17:00etan. Azpeitiarrak baino puntu bat gutxiagorekin iritsiko dira Azpeitiara mutilak, baina bi gainetik itzultzeko asmoz joango dira. Igandeko talde-lanarekin, dena da posible.


Aldekoa landetxea - Ziga (Baztan) - Euskal Herria - Basklink\nAldekoa landetxea Ziga (Baztan, Nafarroa) herrian bertan kokatutako landetxe ederra da. 2013an guztiz berriztu eta irekia, Aldekoa landetxeak zazpi logela dotore ditu gustu handiz dekoratuak.\nAldekoa landetxera joatea, egunerokoarekin hautsi eta lasaitasunarekin bat egiteko aitzakia ezinhobea da. Gela atseginak eskaintzen ditu, batzuk balkoiarekin eta bista zoragarriekin. Gosariak eta afariak ere eskaintzen dira eta etxeko gibeleko aldean jardin eder bat dago barbakoa eta guzti.\nAldekoa landetxea Baztango nekazal etxe tipikoa da, xarma handiz apaindua eta egungo erosotasunekin konbinatuta, goxotasun paregabea eskaintzen dizuna zure egonaldia ahaztezina izateko.\nIruñeatik ordu erdira, Gipuzkoatik hurbil eta Zugarramurditik 20 minutura, Aldekoa landetxea zure atseden lekua bilakatu daiteke: Baztan bailara ezagutzeko aproposa, inguruko gastronomiaz gozatzeko, herri ttikietako ohiturak eta bizimoduak ikasteko, familiaren konpainian zein bikote edo lagunekin deskantsu hartzeko.\nKategoria: Landa-etxea (gelak)\nGela kopurua: 7\nAbiatze prezioa: 65 €\nTel.: +34 948 45 26 06\nHelbidea: Karrika Nagusia, 10\nHizkuntzak: eu es\nLogela bikoitza balkoiarekin eta bailara alderako bistekin 83€ 75€\nLogela bikoitza balkoiarekin eta herri alderako bistekin 78€ 70€\nBalkoi eta bistarik gabeko logela 65€ 65€\nOhe gehigarria 20€ 20€\n"Aldekoa" menu-afaria 16€ 16€\nGosaria prezioaren barne sartua dago. Afarietan menu bereziak eta plater konbinatuak eskaintzeko aukera (aldez aurretik abisatuta). Goi-denboraldia: uztailaren 15etik abuztuaren 31a arte, Aste Saindua, Eguberriak eta zubiak. Behe-denboraldia: urteko gainontzeko egunak.


12:00etan abiatu da martxa, Areizaga-Kalebarren plazatik,'Industria politika baten alde. Arcelor ez itxi' lelopean.\nMesfidantza eta kezka, Zumarragako ArcelorMittaleko langileen artean\nMilaka lagunek egin dute bat Zumarragan Arcelorreko langileekin\nKezka handia, Zumarragako Arcelor Mittaleko langileen artean\nMilaka lagunek hartu dituzte Zumarragako eta Urretxuko kaleak gaur 'Industria politika baten alde. Arcelor ez itxi' lelopean. 12:00etan abiatu da martxa Areizaga-Kalebarren plazatik, lantegiaren itxiera partziala salatzeko. Hain justu, Zumarragako lantegiaren zati bat itxi nahi du zuzendaritzak; 300 bat langile Asturiasera eraman nahi ditu eta 50 Nafarroa, Olaberria edo Etxebarrira.\nUrola Garaia osatzen duten lau herrietako (Zumarraga, Urretxu, Legazpi eta Ezkio Itsaso) ordezkaritza zabala bertaratu da manifestaziora, langileei babesa adieraztera. Hainbat ordezkari politiko eta sindikal ere bertan izan dira: Pello Urizar EAko idazkari nagusia, Xabier Olano Gipuzkoako Batzar Nagusietan EH Bilduren bozeramailea, Odon Elorza sozialista, Denis Itxaso eta Marisol Garmendia diputatu sozlialistak, Ainhoa Aizpurua Sustapen Ekonomikorako diputatu jeltzalea eta Zumarragako alkatea, Mikel Serrano, besteak beste.\nArcelorreko Olaberria eta Bergarako lantegiko hainbat langilek ere martxan hartu dute parte, eta baita Sestaoko ACBkoak ere.\nZumarragako alkateak dei egin du guztien artean indarrak batu eta herriko lantokiko langileei babesa eta atxikimendua adierazteko.\nEnpresa batzordetik, bestetik, protestak egiten jarraituko dutela berretsi dute, eta egoera hobetzeko itxaropena adierazi dute. Horren ildoan, Eusko Jaurlaritzari eta Gipuzkoako Diputazioari dei egin diete eurekin batzar daitzen orain arte egin dituzten adierazpenak “desegokiak” izan direla iritzita.\nIbilbidearen amaieran, Leo Bote enpresa batzordeko presidenteak agiri bat irakurri du langileen izenean. Bertan multinazional indiarrak hobekuntzetan inbertsiorik egin ez duela eta horren ondorioz behin betiko itxiera ekar dezakeen “itxiera partziala” etorri dela salatu dute.\nErakunde publikoetatik entzundako zenbait adierazpenen aurrean haserre daudela adierazi dute langileek, "egoera benetan ezagutu gabe egin direlako, beldurra eta gizartean alarma sortuz".\nHorren ildoan, Jaurlaritzari dei egin diote "goiko arduradun bat langileen ordezkaritza batekin biltzeko".\nLangileak "lehentasuna" direla esan du Gipuzkoako Diputazioak\nAinhoa Aizpuru Sustapen Ekonomikorako diputatuak adierazi duenez, ArcelorMittaleko langileak dira lehentasuna nagusia eta, horregatik, "lantegiaren itxiera ekiditeko elkarrekin lan egitearen alde" azaldu da.\nEnpresari erantzukizunez jokatzeko eskatu dio, eta Urola Garaiaren industrializazioarekin konpromisoa hartzeko. Diputatu jeltzaleak gogoratu duenez, Gipuzkoako Diputazioak, Jaurlaritzak eta eskualdeko udalek "estregia komuna landu zuten arazoari aurre egiteko eta ordutik irtenbide bila ari dira".\nAltzairuaren krisiaren aurrean Jaurlaritzaren jarrera kritikatu du Denis Itxasok (PSE)\nDenis Itxaso diputatuak Jaurlaritzak altzairuaren krisiari aurre egiteko duen jarrera kritikatu du eta erakundeari esan dio afera hau "euskal agendan" sar dezan.\n"Egia da altzairuaren krisia globala dela, baina ezin daiteke esan Jaurlaritzak ezer gutxi egin dezakeela, horrek esan nahi duelako euskal exekutiboak ezer gutxirako balio duela".\nJoan den ostiralean onartu zuen langileen batzordeak 351 lanpostuen defentsan mobilizazio egutegia martxan jartzea eta egingo dituzten protesten lehena izan da gaurkoa. Enpresa batzordeak aho batez onartu zuen ostegunean mobilizazio egutegia; 275 botoetatik 247 aldeko bozka jasota.\nGaurko manifestazioaren ondoren, autoen karabana egingo dute langileek Zumarragatik aterata, Bergarako eta Olaberriako lantegietatik igarota. Datorren asteazkenean 24 orduko lanuztea egingo dute eta elkarretaratzea egingo dute Eusko Jaurlaritzaren Gasteizko egoitzaren aurrean. Datorren larunbatean, hilak 26, elkarretaratzea egingo dute Gipuzkoako Foru Aldundiaren aurrean, Gipuzkoa plazan.\n24 orduko greba\nAsteazkenean (hilak 23), 06:00etan, 24 orduko greba abiatuko dute, eta langileak Gasteizera joango dira, Eusko Jaurlaritzaren egoitzaren aurrean protesta egiteko.\nBereziki, Josu Erkoreka Jaurlaritzako bozeramailearen hitzak gaitzetsi nahi dituzte langileek, Zumarragako lantegiaren itxierak Sestaokoari "arnasa" emango diola adierazi baitzuen.\nHalaber, astelehenean ibilgailu-karabana bat egingo dute Zumarragan, eta hilaren 26an (larunbata) elkarretaratzea Donostian, foru jauregian, ahaldun nagusiari gatazkan "esku-hartzea" eskatzeko.\nLangileek beste batzar bat egin asmo dute, mobilizazio gehiago deitzea aztertzeko.\nLABetik baieztatu dutenez, enpresa batzordeak ez du lekualdaketarik negoziatuko zuzendaritzarekin, lantegia Zumarragan mantentzea defendatuko duelako.


Pandemiatik indartsuago ateratzen: ikasitako lehen ikasgaien gainean jardutea - EU Reporter\nEuropako Batzordeak a aurkeztu du komunikazioa COVID-19 pandemian azken 18 hilabeteetan ikasitako lehen ikasgaien inguruan eta horietan oinarrituta EBko eta nazio mailako ekintzak hobetzeko. Horrek osasun publikoaren arriskuak hobeto aurreikusten lagunduko du eta maila guztietako erantzun bateratu azkarragoak eta eraginkorragoak lortzeko larrialdi planifikazioa hobetuko du.\nHamar ikasgai hobetu beharrekoa eta etorkizunean hobeto egin daitekeena dira. Hamar ikasgaiak ez dira zehatzak, baina europar guztien onurarako orain landu behar denaren lehen argazkia ematen dute:\nDetekzio azkarragoak eta erantzun hobeak lortzeko mundu osoko zaintza sendoa eta pandemia Europako informazioa biltzeko sistema hobea behar dira. EBk indartsu berri bat diseinatzeko ahaleginak egin beharko lituzke zaintza sistema globala datu konparagarrietan oinarrituta. Berria eta hobetua Europako pandemia informazioa biltzeko sistema 2021ean jarriko da martxan.\nAholku zientifiko argiagoak eta koordinatuagoek erabakiak eta komunikazio publikoa erraztuko lituzkete. EBk izendatu beharko luke Europako Epidemiologo Nagusia eta dagokion gobernantza egitura 2021. urtearen amaieran.\nPrestaketa hobeak egiteko etengabeko inbertsioak, azterketa eta berrikuspenak behar dira. Europako Batzordeak urtero prestatu beharko luke Prestatzeko egoeraren txostena.\nLarrialdietarako tresnek azkarrago eta errazago aktibatu behar dute. EBk aktibatzeko esparrua ezarri beharko luke EBko Pandemia Larrialdi Egoera eta krisi egoeretarako tresna kutxa.\nNeurri koordinatuak Europarentzako erreflexu bihurtu beharko lirateke. The Europako Osasun Batasuna bizkor onartu beharko litzateke, urtea amaitu aurretik eta erakundeen arteko koordinazio eta lan metodoak indartu beharko lirateke.\nLankidetza publiko-pribatua eta hornidura-kate sendoagoak behar dira ekipamendu kritikoen eta sendagaien fluxua bermatzeko. A Osasun Larrialdiak Prestatzeko eta Erantzuteko Agintaritza (HERA) 2022 hasierarako eta a Europako Interes Komuneko Osasun Proiektu Garrantzitsua lehenbailehen ezarri beharko litzateke botiketan berrikuntza aurreratua ahalbidetzeko. The EBko FAB instalazioak, ziurtatu beharko luke EBk urtero 500-700 milioi txerto dosi ekoizteko adinako gaitasun "bero" nahikoa duela, dosi horien erdia pandemia baten lehen 6 hilabeteetan prest egoteko.\nIkerketa klinikoa azkarragoa, zabalagoa eta eraginkorragoa izan dadin ikuspegi paneuroparra ezinbestekoa da. Eskala handikoa EBko plataforma zentro anitzeko entsegu klinikoetarako ezarri beharko litzateke.\nPandemia batean aurre egiteko gaitasuna osasun sistemetan etengabeko eta handitutako inbertsioaren araberakoa da. Estatu kideei laguntza eman behar zaie orokorra indartzeko osasun sistemen erresilientzia berreskuratzeko eta sendatzeko inbertsioen zati gisa.\nPandemia prebenitzea, prestatzea eta erantzutea lehentasun globala da Europarentzat. EBk mundu mailako erantzuna zuzentzen jarraitu beharko luke, batez ere COVAXen bidez, eta osasun segurtasuneko arkitektura globala indartzen, Osasunaren Mundu Erakundea indartzen jarraituz. Pandemia prestatzeko lankidetzak funtsezko bazkideekin ere garatu behar da.\nIkuspegi koordinatu eta sofistikatuagoa desinformazioari eta desinformazioari aurre egitea garatu beharko litzateke.\nCOVID-19 pandemiaren lehenengo ikasgaien inguruko txosten honek elikatuko du ekaineko Europako Kontseiluko buruzagien eztabaida. Europako Parlamentuari eta Europar Batasuneko Kontseiluari aurkeztuko zaio, eta Batzordeak 2021eko bigarren seihilekoan emaitza konkretuekin jarraipena egingo du.\nUrsula von der Leyen Europako Batzordeko presidenteak zera esan zuen: "EBk pandemiari emandako erantzun integralak ez du aurrekaririk izan eskala eta denbora errekorrean eman da, Europan elkarrekin lan egitearen garrantzia frogatuz. Batera, EBko estatu kide batek bakarrik egin ezin zuena lortu dugu. Baina ikasi dugu ondo funtzionatzen zuena eta etorkizunean pandemietan hobeto egin dezakeguna. Orain ikasgai horiek aldaketa bihurtu behar ditugu ".\nGure Europar Bizimodua sustatzeko Margaritis Schinas presidenteordeak honakoa esan zuen: "Europa mailan osasun politika oraindik ere jaiotzen ari den arren, EBk pandemiaren aurrean izandako erantzuna zabala izan zen, eta aurrekaririk gabeko ekimen ugari barne hartu zituen eta denbora errekorrean entregatu. Abiaduraz, handinahiaz eta koherentziaz jokatu genuen. Hori ere lortu zen EBko erakundeen artean aurrekaririk gabeko elkartasunari esker, EBren erantzun bateratua ziurtatu baitzuten. Hau da, jarraitu behar dugun ikasgai bikaina. Baina ez dago denborarik, ezta lasaitasunerako lekurik ere. Gaur egun, dagoeneko gehiago dakigun eta egin daitekeen arlo zehatzak identifikatzen ari gara etorkizunean osasun erantzun eraginkorragoa lortzeko. Krisi hau katalizatzailea izan daiteke Europako integrazioa gehiago behar duen eremuetan bultzatzeko ".\nStella Kyriakides Osasun eta Elikagaien Segurtasuneko komisarioak esan zuen: "Aurrekaririk gabeko osasun publikoaren krisia indartsuago eraikitzeko aukera bihurtu behar da. COVID-19 krisian ikasitako funtsezko ikasgaia da krisiari aurre egiteko erabili ziren ad hoc irtenbideak etorkizunean hobeto prestatuta egotea ahalbidetuko diguten egitura iraunkor bihurtzeko beharra. Ahalik eta lasterren Europako Osasun Batasun sendoa izan behar dugu. Denbora ezin da galdu osasun publikoaren mehatxu edo beste pandemia baten aurrean. Larrialdietako ekintzek egiturazko gaitasuna bihurtu behar dute. Elkartasuna, erantzukizuna, Europa mailan ahalegina egitea guztiok berdin ukitzen ditugun mehatxuengatik da krisi honetan eta hurrengoan eutsiko diguna ".\nKrisia zabaltzen hasi zenean, EBk osasun politikako erantzun ugari garatu zituen, txertoen ikuspegi arruntaren adibide gisa. EB Txertoak Estrategia eta beste hainbat politikaren inguruko ekimenak. Green Lanes ekimenak elikagai eta sendagaiak merkatu bakarrean zehar mantendu zituen. Eskualde desberdinetako infekzio tasak ebaluatzeko ohiko ikuspegiak askoz koherenteagoak ziren probak eta berrogeialdiak egitea. Eta oraintsuago, EBko COVID ziurtagiri digitalak adostu eta ezarri ziren denbora errekorrean, uda honetan turismoari eta bidaiei segurtasunez ekiteko bidea irekiz, eta hortik aurrera. Aldi berean, EBk ekintza erabakigarriak hartu zituen pandemiaren erorketari aurre egiteko. Horrek ekonomia eta finantza arloan aurreko erronkei eta krisiei aurre egiteko eraikitako esperientzia eta antolamenduak asko bultzatu zituen.\nHala ere, arrakasta horiek ez dituzte izandako zailtasunak ezkutatzen, batez ere fabrikazio eta ekoizpen gaitasunak handitzean, neurri batean txertoen hasierako erabilgarritasuna moteltzen zuen ikerketarako, garapeneko eta ekoizpeneko ikuspegi integratua ez egotearen ondorioz. Geroztik hori zuzendu den arren, epe luzerako irtenbideak behar dira etorkizuneko osasun gertakari edo krisi kaltegarriak arintzeko.\nCOVID-19 pandemiaren lehen ikasgaiak marrazteko komunikazioa\nEuropako Batzordearen koronabirusari erantzuteko webgunea\nTxerto seguruak eta eraginkorrak EBn


Berriak – Page 4 – San Juan Ikastetxea\nJarduera Continue reading →\nSan Juanentzat urteko egun bakoitza garrantzitsua da; horregatik, eskolako lehen egunetik gure txikitxuak berdintasunean oinarrituta hezten ditugu, bidean aurki dezaketen edozein oztopo gainditzeko gai direla ikusten lagunduz. Gaur martxoak 8, Emakumearen Nazioarteko Eguna, patioetara irten gara “Ezina, ekinez egina. Amestu Continue reading →\nSan Juan Ikastetxean In Situ sukaldaritza izateko zortea dugu. Hala ere, ostiralean Lehen Hezkuntzako 5. mailako ikasleek gurekin lan egiten duen GASCA konpainia gastronomikoaren gonbidapena jaso zuten. Ez genuen bi aldiz pentsatu, motxilak egin eta Zornotzarantz abiatu ginen, zentrala kokatuta Continue reading →\nPasa den ikasturtean, pandemiak ez zigun horrelako jarduerez gozatzeko aukerarik eman, baina aurten, beharrezko segurtasun- eta higiene-neurri guztiekin, aire zabaleko ingurumen-hezkuntzako hainbat Continue reading →\nGogoratuko duzuenez, Gure ikasleak, Iria, Lehen Hezkuntzako 6. mailakoa, liburu bat idatzi Continue reading →\nGogoratu datorren astelehenean eta asteartean ez dugula klaserik izango. Continue reading →\nGaur egun uzten dizkizuegun edertasun horiek lehen hezkuntzako 6. mailan gaztelaniaz egiten ari diren lan bikainaren antzezpen Continue reading →\nHaur Hezkuntzatik abiatuta, Lorena eta Pili teacher-en laguntzarekin, Continue reading →


Uste okerrak zuzentzen | 31 eskutik\nHaur psikiatra bat →\n2014/01/14 · 7:00\nUste okerrak zuzentzen\nZenbatek eta zenbatek uste dute, oraindik ere, bi hizkuntza erabiltzen dituen ia edonor izan daitekeela itzultzaile. Gure eremuetara etorrita, euskaraz eta gaztelaniaz edota euskaraz eta frantsesez moldatzen den ia edozein aritu daitekeela itzulpenak egiten. Lan txukunak egiten, alegia. Pentsatzen dut lanbidean dabilenak ez duela azalpen gehiegiren beharrik izango uste horren ustelaz konturatzeko; are gutxiago itzulpengintzan urteak daramatzanak, hamaika ikusiko baitzituen denbora horretan, gozoak nahiz gaziak.\nZer esan geniezaieke itzulpengintzaren inguruan halako ikuspegia dutenei? Lehenik eta behin, itzulpenak egiten jakiteak itzulpenak ondo egiten jakitea esan nahi duela. Litekeena da azal-azaletik ikusita gure egitekoak misterio handiegirik ez izatea, baina azalaz bestalde mundu bat dagoela konturatzeko ere ez da ahalegin handiegirik egin behar. Astebete gurekin ematera gonbidatuko bagenitu, bigarren egunerako, iritzia bestelakotuta izango lukete. Dena den, ondora ekarri beharrik izan gabe ere, badugu hainbat argudioren, irudiren eta adibideren bidez buruan duten irudiaren okerra ikusarazteko modurik.\nArgudio nagusia, indartsuena, honako hau dela esango nuke: hitzen esanahia ezagutzea ez da nahikoa itzulpenak ondo egiteko. Askotan, hortxe egoten da koska, hitz solte bakoitzaren ordaina ondo jasotzeak ez baitu beti sortzen den esaldia ondo dagoela bermatzen. Hitzak, ordainak eta esanahiak ondo josten jakin behar da. Muina ondo jasotzea eta ondo ematen asmatzea zaila izaten da askotan, baina ezinbestekoa. Eta hortxe ditugu, beti gogoan, joskera, erregistroa, ulergarritasuna, hitzen ordena, galdegaia…\nBaten bat konturatuko zen, dena den, «hitz bakoitzaren ordaina ondo jasotzea» horretara iristerako, asko eta askotan, makina bat zalantza eta buruhauste gainditu behar izaten dela bidean…\n3 Responses to Uste okerrak zuzentzen\n2014/01/14 at 18:58\nKasualitatez gaur bertan lagun batek ildo bereko testu bat pasatu dit, hona:\nTira… ez dakit estekak funtzionatuko duen. Izenburua da:\nEta uste dut itzultzaileek pozik irakurriko duzuela, ziur aski ezer berririk esango ez badizue ere. Ezer berririk ez, baina ondo kontatuta. Ingelesez dago baina ez du aparteko zailtasunik… gutxi gora-behera ulertzeko. Zeren hori da puntuetako bat, ezta? Zer da gutxi gora-behera ulertzea? Enfin.\nBide batez, Koro, bibliotekariok ere izurrite berari egiten diogu aurre egunero-egunero (“adorez eta atseginez”, esan beharko nuke, baina ez da hala), alegia, irakurtzen dakien edozeinek uste du inongo arazorik ez lukeela gure lana egiteko. (total, liburuak “zaintzen” egoteko…).\n2014/01/14 at 19:20\nTira, goiko iruzkina jarri, itzultzen naiz nire pantailara… eta ildo bereko testu hau, oraingoan euskaraz:\nBarkatuko ahal diate Elhuyarreko lagunek! Nahi gabe izan da.\nAlegia, hasi euskarazkoa irakurtzen eta ondoren ingelesezkoa.\nBarkatu zuek ere.\n2014/01/14 at 20:12\nArrazoirik ez zaizu falta, Pruden. Izurritearen kontuagatik diot. Zenbat aldiz esaten ote diozun zure buruari: “Jakingo balute…!”\nMila esker eskaini dizkiguzun esteka biengatik.


Gipuzkoa – 2 orrialdea – Alternatiba\nAtzo, urriaren 26an, albiste lazgarria jaso genuen, Hector Prieto Rosado Alternatibako kide eta Euskal Herria Bildu zinegotziaren heriotzarena. Galera mingarria, Euskal Herria justu eta solidarioago baten aldeko borrokan izan dugun militante borrokalarienaren umezurtz utzi gaituelako. Gaztea bazen ere, beste inork ez bezala jakin izan du bizitzaren minutu bakoitzari zukua ateratzen, mundua hobea eraikitzea iparrorratz zuela.\nAlternatibaren Koordinakunde Nazionalak galera honek eragindako samina adierazi nahi du, eta bere senide, Pepi Rosado eta Jose Ramon Prieto gurasoei bereziki, eta hurbilekoei dolumina agertu nahi die. Haiekin guztiekin partekatzen dugu Hector ezagutu izanaren harrotasuna, eta bere bizitzari aurre egiteko moduaz zipriztindu izana. Oztopo handia jarri zion patuak, endekapenezko gaixotasun bat hain zuzen ere, baina ausardiaz egin zion aurre eta muga fisikoen gainetik, kezkaz beteriko adimen iraultzaileak hegan egiteko gai izan zen.\nHectorrek betidanik maitatu izan zuen historia, argi zuen iragana ezagutu ezean, akats berdinak errepikatzeko joera duela gizateriak. Zailtasunak zailtasun, eremu honetan ikasketak egitea lortu zuen, lizentziatura eta master bat eginda, baina baita ere bere ideia eta idazkiak hainbat blogetan jasoz. Babeslekua zen historia harentzat eta, maiz, lerro batzuk eskaintzen zizkien Buenaventura Durruti, James Connolly edota hainbeste estimatzen zuen Ernesto Che Guevara komandanteari.\nEzkerreko militante gisa, pertsona guztiak duintasunez eta elkarri kontra egin gabe biziko ziren mundua zuen amets. Eta bere harri-koskorra jarri zuen helburu horretan, Alternatiban militatzen eta harago ere joanda, izan ere, 2015eko udal hauteskundeetan Aretxabaletako EH Bilduren zerrendetan parte hartu zuen, herritarren babesari esker, zinegotzi atera zela.\nGazte joan zaigu, 34 urterekin, baina medikuen aurreikuspen guztiak gaindituta eta, batez ere, bere bidea zentzuaz eta konpromisoaz jantzita. Hector joan zaigu, baina bere eredua utzi digu, inoiz aipatu zuen Hellen Keller idazle eta aktibista itsu eta gorraren aipua egi bilakatu baitzuen: “Ezin diozu zure buruari onartu arrastaka joatea gogoak hegan egiteko eskatzen dizunean”.\nSit tibi terra levis Hector, agur eta ohore.\nAlternatibako Koordinakunde Nazionala\nEuskal Herria, 2017ko urriaren 27an\nAlternatibak Eisenstein-en ‘Urria’ filmaren proiekzioak antolatu ditu Gipuzkoako hiri nagusietan\nAlternatiba Hondarribin izango da bihar alarde parekidea babesteko\nEkaina bukaera Irunen egin bezala, Alternatiba Hondarribian izango da bihar alarde parekidea eta Jaizkibel Konpainia babesteko. Koordinakunde Nazionaleko Alba Fatuartek, Joxe Irtarte ‘Bikila’k eta Josean Eguilegorrek osatutako ordezkaritzak jaiak asktasunean eta berdintasunean bizitzeko eksubidea aldarrikatuko dute Hondarribiko ehunka lagunekin batera.\nHondarribiko udaleko, Gipuzkoako Alundiko zein Eusko Jaurlaritzaren jarrera salatu nahi dugu, ezer egin gabe bazterkeriaren konplize bilakatzek direlako, eta dagoeneko bi hamarkada dira alarde parekideen aldeko borroka piztu zenetik.Gora emakumeak alardean!\n“Gestión a la vasca: Chiringuitos, impunidad y soberbia“, “Caso Bidegi: ¿A dónde ha ido a parar el dinero?” eta “Gestión a la vasca II: El oasis vasco” ikerketa liburuen egileak, hainbat datu jarriko ditu mahai gainean jeltzaleen benetako interesak azalerazteko, #PNVstyle deritzonaren frogak mahai gaineratzeko azken batean.\nBiteri kaleko Cobreros botika eta Aurrezki Kutxa Probintzialaren arteko bidegurutzean, guardia zibilen Land-Roverrak eraso gaitu. Aurretik eraman dute pankarta eta ikurrina. Hain ustekabean harrapatu gaituzte… txiripa da ezer gertatu ez izana. Oraindik ez dakit nola saihestu dugun erasoa! Ohi genuen bezala, aurreko lerroari eutsi izan bagenion hilak eta zaurituak izango genituen.\nErasoaren eraginez sakabanaturikoak elkartu garen heinean, haserreak harriduraren tokia hartu du. Kuartelillora! Kuartelillora! oihuak gero eta ozenago, gero eta maizago entzuten dira.\nEta kuartelillorantz abiatu gara. Ehunka gara. Denok bero-bero. Beroegi agian. Izan ere, ez baitugu ondo neurtu kuartelilloaren aurka joaterakoan zer gerta dakigukeen! Gure zain daude eta ez digute hurbiltzen uzten. Pilotakadaka eta kezko pote kirasgarriekin hasi dira. Guk, berriz, harrika erantzun diegu. Gerra hasi dela ematen du.\nHalako batean su errealaz eginiko tiro hotsak entzun ditugu eta balak gure ondoko hormak zulatzen dituzte. Berunezko balak harrien aurka, beso hutsak fusilen aurka, metraileten hotsa oihuen aurka. Laster hasi dira balaz zaurituriko manifestariak odol putzuetan erortzen, eta kuartelilloaren inguruko etxebizitzetan balek hormetan egindako zuloak agertzen. Kuartelilloaren inguruetako gatazka amaitzen joan den heinean, jendeak nork bere etxera jo du. Indarraren erabilera hain izan da desberdina, ezen guardia zibilek azkenik herria bere egin duten.\nArratsalderako zeharo aldatu zaigu egoera. Erdialde osoa inguratu dute. Halabeharrez, goiko auzoetara jo dugu asanblada egin ahal izateko. Beraun auzora hain zuzen ere. Bostehun pertsona elkartu ahal izan gara eta egoera aztertu ondoren, auzoak, enpresak eta batzordea bateratuko dituen ezkutuko taldea osatzea erabaki dugu.\nErdialdera jaisterakoan, Rafael Gomez Jauregi, 78 urteko aitona guardia zibilen balaz erori dela eman digute aditzera. Une horretan hilerriko bakearen giroa nagusi genuen herri-erdialdean. Lau katu besterik ez zebiltzan kalean eta gu goiko aldean geunden bilduta. Zer gertatu da beraz?. Rafael eta beste bi jubilatu patxara ederrean zihoazen Zumardian barrena. Bat-batean, ordea, tximistak jo izan balu bezala, zerraldo erori omen da Rafael, Batzokiaren parean. Lagunek, zeharo asaldaturik, alde batera eta bestera begiratu dute eta, tiroa, berrehun metro aurrerago, Panier Fleuriko zubian zegoen guardia zibilen taldetik atera dela antzematen dute.\nEzkutuko koordinadorakook Agustinetako komentuaren ezkaratzean bildu gara, hurrengo egunerako zereginak prestatzera.\nMaiatzaren 13an, greba orokorrak aurrera dirau. Herri osoa guardia zibilek hartu dute. Hala ere, auzoz auzo, kalez kale, piketeak ibili dira informazioa zabaltzen. Kontsigna bat zen nagusi: “hamabietan, denok herri asanbladara!”\nEskura dugun informazioa ezagutarazi ondoren, eztabaida saioaren hasieran, tiro danbada entzun da eta megafonoa eusten duen laguna bete-betean jo dute gomazko pilota batez. Berriro ere, traizioz, atzealdetik harrapatu gaituzte. Hala ere, antzeko zerbait espero genuen, ez baita erraza hain asanblada jendetsua errepresiotik babestea. Taldeka zein multzoka, bilduz joan da jendea eta bazter guztietan altxa dira barrikadak.\nBatzuk, ordea, ez daude honekin oso ados, greba orokorra dena geraraztea delakoan baitaude. Eztabaida iritzi honen inguruan gertatu da. Kontua da, herriak zeini egiten dion kasu. Merkatu-legeari eta agintariei, ala borroka aurrera eraman ahal izateko sortutako herri asanbladari? Asanbladaren hitza legea bada, horrek berebiziko garrantzia du, ez zenbat toki dauden itxiak edo irekiak. Eta asanbladaren helburuak, izan behar luke, eraginkortasunari eutsiz, ahalik eta kalte gutxien sortzea.\nIlunabarrean, beste berri txar bat zabaldu da: Bazen Garaia tabernako nagusia izandakoa, Gregorio Maritxalar, balaz larriki zauritu dute bere etxeko balkoian. Iruñaldean ere, Errenterikoa omen den beste lagun bat hil dute.\nLarunbata, 14. Haize txarrak ekaitza dakar. Goizgoizetik jakin dugu, Maritxalar hil dela eta Iruñean hildakoa, berriz, Jose Luis Cano izeneko gaztea dela. Garai batean Errenterian bizi izana, eta orain Donostian bizi zena. Senideak, Beraun auzoan bizi omen dira. Herriko erdialdea polizien kontrolpean dago. Beraungo bidea, ordea, barrikadaz josita dagoenez, guk kontrolatzen dugu.\nMila bat lagun inguru gara asanbladari hasiera eman diogunak. Badirudi jendea hasi dela jabetzen goiko aldera igo behar duela. Asanblada honetan aukeratzen da nortzuk eta zein agindurekin joango diren Bilbo aldean egingo den Euskadi osoko lantegi-ordezkarien bilerara. Gure iritzia, eta hara igorri dugun mezua zera da: greba asteleheneraino luzatzea.\nAsanblada bukatu ondoren, Jose Luis Cano zenaren sendiaren etxebizitzaraino abiatu gara. Ordezkaritza batek sendiarekin hitz egin duen bitartean, kalean daudenek “Cano hermano, nosotros no olvidamos” oihukatu dute.\n-¿Qué desea? -galdetu diot.\n-Miren ustedes. Vengo a proponerles una tregua. Llevamos toda la semana de jaleo, estamos muy cansados, y pensamos que ustedes estarán igual. ¿Qué les parece, si damos por terminado lo de hoy? Y mañana Dios dirá.\n-Eso no depende de nosotros. Estamos en nuestro pueblo, y tenemos todo el derecho del mundo a expresarnos pacíficamente. Aquí no hay follón hasta que llegan ustedes. Así que, si se marchan, esto vuelve a la calma –erantzun diot.\nAxi Jakak zinegotzi kargua utziko du etapa berri bat ekinez eta, hemendik aurrera, EH Bilduri ekarpena beste era batean, militante bezala, egiten jarraituko du: “6 urteko ibilbide luzea egin ondoren, udal-gobernuan eta oposizioan, zinegotzi-lana egitetik oinarrizko militante bezala Donostiako EH Bildun lanean jarraitzera pasako naiz. Espero det nere karguari zegozkion eginbeharrak ahal bezain ondo bete izana. Eta, batez ere, eskerrak nigan konfiantza jarri edo bidelagun izan zareten guztioi, bereziki EH Bilduren udal talderari. Laster arte”\nDonostiako EH Bildu osatzen dugun komunitate osoaren partetik: Axi, mila esker bihotz-bihotzetik. Eta Ayem Oskozi, berriz, ongietorri esan nahi diogu. Ongietorri udaletxeari eta zinegotzi ardurari, izan ere Donostiako EH Bilduren militantea hasieratik izan da eta, beraz, ez dugu aurkezpen gehiegirik egin behar. Denok ezagutzen duzue, udal hauteskundetarako zerrendan bederatzigarrena joan zen eta berari egokitu zaio Axi Jakaren lekukoa hartzea.\nHementxe Ayemen kurrikuluma:\n1985ko otsailaren 18an jaioa, Donostian, Amara Berri eskola publikoan ikasitakoa eta Gizarte Langintzan diplomatua EHUn. Arlo profesionalean, besteak beste, lanpostu hauek bete ditu: Elkartu (Gipuzkoan gutxitasun fisikoa duten pertsonen federazio koordinatzailea), Hika Ateneo Kultur elkartea (Gasteiz), eta Mundubat. Ibilbide politikoari dagokionez, EH Bildun hasieratik parte hartzeaz gain, Zutik eta Gorripidearen militantea izan da eta egun Alternatiba-koa. ESK sindikatuko afiliatua ere bada.\nBerdintasun efektiboaren aldeko borrokak, jaietan parte hartzerakoan ere bai, iaz hogei urteren muga psikologikoa gainditu zuen, lehenengo aldiz, hainbat emakumek Irungo Alardean parte hartzeko eskaera egin zutenetik eta udalaren ezezkoaren aurrean, aldebakartasunez parekidetasuna gauzatzea erabaki zutenenik. Gaur, bi hamarkada beranduago, oraindik ere egoera normalizatzeko saiakerak egiten dira, baina emandako aurrera pausoen gainetik, Irungo Alardean diskriminazioa dirau, are larritasun gehiagorekin Hondarribiko Alardean. Larriena da aldiz, instituzio publiko eta hauen ordezkariek egoera hau onartu ez ezik, haien ekintzekin gizartearen erdia, emakumeak, baztertzea babesten dutela.\nHorregatik, herritarrei Alarde parekidean parte hartzera edota bera kalean babestera deitu ez ezik, Alternatibatik berriro ere salatu nahi dugu bihar, Irungo alkate Jose Antonio Santanok (PSE), Gipuzkoako Diputatu Nagusi Markel Olanok (PNV) eta Eusko Jaurlaritzako lehendakari Iñigo Urkulluk parekidetasunari bizkarra emango diotela. Santanok alarde baztertzaileari harrera egingo dio eta emakumeek eta gizonezkoek osatutakoari begiratu ere ez die egingo. Olano ere ez da bertan egongo; bere “ekarpen” handia izan da dekretatzea alardeen afera ez dagokiola genero desberdintasunari baizik eta bizikidetzari, kaltetuak beren herriko jaietan berdintasunean parte hartzeko aukera galarazita dutenak emakumeak izan arren. Eta Urkulluk, berriro ere esango du aski duela bere gobernuaren izenean Emakunde bertaratzearekin, eta inongo edukirik gabeko planak iragarriko ditu benetan konpondu nahi ez duen gatazka konpontze aldera.\nGure hiriko kaleak eta jaiak gureak ere badira. Gora emakumeak alardean!\nDuela berrogei urte, Errenterian\nDuela berrogei urte Amnistiaren aldeko astean gertatutakoak gogoratzeko ekitaldi sorta antolatu dutela Kalera Kalera mugimenduak Errenteria-Oreretan. Ondo dago gertatutakoak gogoratzea eta horren inguruan hausnarketa egitea. Nik jada, idatzi behar nuen ia guztia idatzia dut, eta oroimenaren aldetik, urteak aurrera geroz eta lausoagoak ditudalako bizipenak, garai haietan idatzitakoak berrirakurtzen ditut noizean behin.\nPaper horiztatuen artean hauxe aurkitu dute eskuz idatzita:\nzauri eta herio\nguardia zibilen fusiletatik\nHitz solte horiek hurrengo goizean (1977ko hamalauan) idatzi nituen seguraski poesia izate intentzioarekin. Odol isurketa, Rafael Gomez Jauregi zuen izena. Ordu berean ere Candido Peña zauritua gertatu zen balaz udaletxeko enparantzaren aurrean. Izan ere guardia zibilek herria okupatuta zuten eta edozeini egiten zioten tiro. Behartuta, erdigunetik goiko auzoetara jo genuen asanblada egitera, eta handik jaitsi ginen erdigunera greba orokorraren aldarria eginez. Baita guardia zibilekin muturtu ordu luzez. Hamairuan, Greba orokorra totala zen. Herri osoa zegoen paralizatua eta barrikadez beteta, etengabekoak ziren poliziarekiko enfrentamenduak. Gaueko hamarretan etxeko baloian patxadan zegoela balaz larriki zauritu zuten Gregorio Maritxalar, handik egun gutxira hilko zena.\nHamalauan, Asanbladarako bidean jakin nuen Iruñean Luis Cano errenteriarra poliziak erail zuela. Asanbladan Euskal Herria osorako greba orokorraren beharraz eztabaidatzeko koordinaketa nazionala egitea proposatu genuen eta mezua lau haizetara zabaldu. Guk behintzat aurrera ekin genion beste bi egunetan. Garai hartako esaera zen: Errez hasten dugu Greba Orokorra, zaila jakitea noiz bukatu, zeren poliziaren eraso basatia zela medio, dena hankaz gora jartzen zen arazo bati beste asko pilatuz edo gehituz. Bost eguneko Greba Orokorra, errez esaten da hori. Izan ere, kontua ez zen soilik nola eta zenbateraino borrokatu; baita hiritarren beharrei erantzuna ematea. Barrikadan non jarri eta zeinek eta nola defendatu. Zein komertzioei irekitzeko baimena eman; premiazko elikadura ekartzen zuten garraiolarien joan eta etorria arautu; eri eta gaixoen zaintza bermatu. Herri boterea deitzen genion hori guztiari. Horregatik, ez gaitezen geratu errepresioaren oroimen gordinarekin, edo borroka molde eredugarriarekin soil soilik, nabarmendu dezagun une hartan zein garrantzia izan zuen halako asanblada, Euskal Herri osoan parekorik ez zuena, zeina (garai hartan idatzitako txostenean idatzi genuen bezala) “ezin da bere sakontasunean ulertu, ezpada kontutan hartzen Errenteriako herriak urte luzeetan eraman duen amaierarik gabeko borrokak eragin duela kontzientzia nazionala eta soziala”.


Oiartzunek FCCri esleitu dio hondakinen bilketa - Noticias de Gipuzkoa\nEnpresak datozen hiru urtetan emango du zerbitzua, hiri garbiketarekin batera, urtero 1,26 milioi euroren truke\n– a.m. 04.06.2020 | 01:12\nOiartzun – Oiartzungo udaletxean burututako azkeneko osoko bilkuran, hondakinen bilketa eta hiri garbiketa zerbitzuaren esleipena onartu zen. FCC Medioambientek jarraituko du lan hau egiten, hiru urtez (beste bi urtez luzagarria) eta urteko 1,26 milioi eurotan esleitu da kontratua. Udalak bi eskaintza jaso ditu, baina aurkeztutako hobekuntzak aztertu ondoren, FCCk jarraituko du zerbitzua ematen. EAJ puntu honetan abstenitu zen.\nOsoko bilkuran ere, 2021eko herriko jai egun ofiziala izendatu zuten ahobatez zinegotziek: abuztuaren 3a izango da, asteartea.\nErgoien, Gurutze eta Karrikari taxibus zerbitzua ematen jarraitzeko hi-tzarmena luzatu zen beste urtebeterako.\nKalitatezko Eskola Kirola eskain-tzeko, Haurtzaro Ikastolarekin eta Elizalde Herri Eskolarekin hitzarmena eta dirulaguntza onartu zen ahobatez, Eskola Pilota, Muittu! eta Eskola Kirolako koordinazio jarduerak aurrera eraman ditzaten.\nHerriko kirol elkarteei dirulagun-tza aurreratzea ere onartu zen (%50). COVID-19ak eragindako larrialdi egoerak euren ohiko funtzionamenduan sortu dituen arazoak arintzeko balioko du laguntzak, aurrerapen gisa. Sei elkarte izango dira onuradunak.\nGaldera eskarietan, EAJk bono kanpainarekin bat datozela esan zuen, baina "azalera handiko saltokietan dauden denda txikiek parte hartzeko oinarriak aldatzea" proposatu zuen, hauek ere itxita egon direlako eta herriko dendak direlako. Proposamena aztertuko da.


Donostia Kulturak 2021eko memoriaren balantzea aurkeztu du - Donostia Kultura\nDonostia Kulturak 2021eko memoriaren balantzea aurkeztu du\nOstirala, 2022(e)ko Urtarrila(r)en 28-(e)an\nGaur aurkeztu da Donostia Kulturaren 2021eko memoriaren balantzea. Donostia Kulturak egokitzeko gaitasuna frogatu du eta emaitza onekin pasatu du pandemiaren bigarren urtea.\nDonostia Kulturak egokitzeko gaitasuna frogatu du, eta erresilientzia ere bai, pandemiak markaturiko bigarren urtealdian. Honako neurriak hartu dira, besteak beste: eserlekuak aurrez esleitzea aretoetan, ordutegiak aurreratzea, eta kanpoko espazioak baliatzea kulturarako... 2021ean hartutako neurri batzuk besterik ez dira horiek, eta sendotu egingo ditu etorkizunera begira.\nGainera, programazioa xeheki baloratzeari ekin zaio, kultur "normaltasun berrirako" itzulera bidean ateratako lehen ondorioei erantzunez: gazte gehiago etorri dira, bertako sortzaileak goxo hartu beharra dago, 0 kilometroko programazioa...\n103.776 sarrera saldu dira ikuskizunetarako eta Donostia Kulturaren zentroetan milioitik gora lagun edo bisitari izan dira, eta horrek erakusten du Donostia Kulturak oso emaitza onez pasatu duela pandemiaren bigarren urtealdia.\nEzagutu eta jaitsi: Memoria 2021 Balantzea


Zuhaitza fanerofito perennea, arre argi kolorekoa eta biziraupen altukoa da, ale batzuk 1000 urteetara iritsiz. Erretxinaduna da eta zedro zuraren antzekoa den usaia askatzen du. Espezie honek hainbat aldaerei egiten die erreferentzia, baina uste da soilik C. sempervirens subsp. horizontalis aldaera dela naturan jatorria duena, beraz, aintzakotzat hartu behar den taxon bakarra da. Kretan du jatorria eta Turkia eta Iran iparraldean ustez basatiak diren populazioak ezagutzen dira, kalteberan daudenak.\nHosto iraunkorreko zuhaitza da, 30 m-ko altuerara iritsi daitekeena. Enborra zuzena, lodia eta metro bateko diametrora heldu daiteke. Kortexa hasieran mehea, leuna eta grisa da eta garatzean gris arrea eta longitudinalki pitzatua. Adarrak biribildu edo kuadrangeluarrak dira, plano bat baino gehiagorekin. Kolore berde ilunekoak dira eta nabarmenki goratzen direnak, gazteak gorrixkak eta helduak leun eta hostoz estaliak. Sustraiak oso garatuak dira eta sistema sekundarioa horizontala, gainazalekoa eta luzea denez, lurzoruari estuki ainguratzen da. Adaburua dentsitatea aldakorrekoa da. Hazkuntza azkarra du lehen 60-80 urteetan zehar.\nHostoak 2-5 mm luzerako eskama antzekoak dira eta lau planoetan antolatzen dira adartxoetan. Albo adasketako hostoak 0,5-1 mm bitartekoak dira. Berde ilun kolorekoak dira, ez dira glaukoak eta alde abaxialean ildaskatuak baina glandula gabekoak dira. Hosto gazteak oposatu dekusatuak, dekurrenteak eta erpin triangeluar, zorrotz eta askekoak dira. Hazten ari diren adarretako hostoen oina dekurrentea da. Azken ordenako adarretako hostoak oposatu dekusatuak, oin ezkutu eta dekurrentedunak eta agerian dagoen zatia eskuamiformea, kamutsa eta zerratua da.\nLoreak monoikoak dira eta adar motzetan hazten dira. Arrak zilindrikoak, oboideak eta horiak dira, 4-8 mm-koak, eta ardatz nagusiaren inguruan esporofiloak garatzen dira, bakoitza hiru polen-zakuz osatua egonez. Kono emeak edo estrobiloak berdeak dira gaztetan eta arre-grisexkak fruituan, 2-3 cm-ko diametrokoak eta bakarka edo 8-14 eskataz osatutako talde txikietan agertu daitezke. Estrobiloa mukronatuak dauden ezkata poligonalez osatuak daude Eskatak poligonalak eta mukronatuak dira eta helikoidalki kokatzen dira estrobiloan. Eskata bakoitzak 8-20 hazi txiki emankor eramango ditu, haziek hegal aztarna bat izanik.\nFruitua galbulua edo zurezko fruktifikazio dehiszentea da, 2-3 cm-koa. Borobilak eta testura zurkarakoak dira. Garatu gabeak berdeak eta trinkoak dira, helduak aldiz grisak dira. Haziak errazago barreiatzearren beraien artean banatuak daude. Haziak konoetan kokatzen dira eta ernatu arteko iraunkortasun handia dute.\nBere jatorrizko banaketa areak Kaliforniako Monterey badiako bi estazio txiki besterik ez ditu eta honi zor zaio bere izena, Monterreyko nekosta. 25 m-rainoko zuhaitza da, oso adarkatua oinetik eta C. sempervires espezietik bereizten da albo adasketako hostoak 1-2 mm bitartekoak direlako, handiagoak, eta estrobilo helduak kolore arre gorrizka duelako.\nEskualde mediterraneo hego-ekialdeko mendi ia lehorretan du jatorria (Iran iparraldea, Libano, Siria, Txipre, Kreta, Egeo irlak, Grezia hegoaldea, Tunez eta Maroko). Gaur egungo banaketa zabala da baina oso banatuta dago, murrriztua eta populazio edo ale urri hoiek erregresioan daude. Gaur egungo populazioak, orain bi-hiru mila urte zabalak ziren masen erlikiak direla kontsideratzen da.\nEspainian erregistro handiena Alikanten aurkitzen da, nahiz eta orokorrean oso gutxi azaltzen diren.\nEuskal Herrian Nafarroaren hego-ekialdean dugu erregistro bakarra.\nPrezipitazio irregularreko gunetan bizi da eta hau dela eta, transpirazioa kontrolatzeko gaitasun handia du. Lurzoru basiko edota azidoak baita lehorrak edo trinkoak ere jasaten ditu, ez ordea hezeak edo areatsuak direnak. Klima lehorra eta beroetan hazten da, eguzkia behar du, baina ez du -10 ºC-ko tenperatura baxuagoko hotza jasaten.\nSuarekiko erresistentea dela kontsideratzen da, izan ere 2012ko uztailan Balentziako 20.000 hektarea erre ziren bost eguneko sutea zela eta. Soilik 22 urteko 946 altzifrek biziraun zuten.\nPolinizazioa neguan ematen da, otsaila eta martxoa bitartean. Loreak udaberrian garatzen dira, fruitua hurrengo urteko udazkenean, hau da, gutxi gora behera 20 hilabete beranduago. Baina ireki gabe luzaroan iraun dezake.\nMilurtetan zehar landatua izan da jatorritik urrun, bereziki eskualde mediterranear eta mendebaldarretan, uda bero eta lehor eta negu leun eta euritsudun lurraldetan. Bere egurra ale xehekoa da, oso aromatikoa eta ia ustelezina. Gaitasun hauei esker estimazio handikoa da zurgintzan, ebanisterian, etab. Hezetasunaren aurreko erresistentzia duela eta, ontzigintzan oso erabilia izan da. Egiptoarrek hileta arkak eraikitzeko erabili zuten eta greko eta erromatarrek legeak idazteko erabili zuten. Gaur egun gitarrak eraikitzeko erabiltzen da. Aintzina bere erretsina lurrinontzietan erre eta olioa helburu terapeutikoekin erabiltzen zen.\nNahiz eta parke eta lorategietan apaingarri gisa erabili, ale hoberenak kanposantuetan aurkitzen dira duten hileta sinbologia dela eta.\nGaur egun kankrosis gaixotasuna duten altzifre batzuk aurkitzen dira, Seridium cardinale onddoak sortua eta zuhaitza hiltzera iritsi daiteke.\nHabitat naturaletan Juniperus phoenicia, Quercus iles, Pinus halepensis eta Tetraclinis articulata landareekin bizi da asoziatua.\nEgilea: Maite Lopez de Arbina | Sorrera: 2013/09/20 | Azken eguneraketa: 2014/01/02 | Bisita-kopurua: 692 | Argazki nagusia: Lucarelli


Amenabar enpresak Itxe errekaren ingurua porlanez bete duela salatu dute - Uribe kosta - Hiruka.eus\nIker Rincon Moreno 2022-02-25 10:24\nPorlanez beteta topatu dute auzokideek Itxe errekaren ingurua. © BERANGO LURRAREN DEFENTSAN\nBerango Lurraren Defentsan eta Getxoko Auzokideok elkarteek salaketa jarri zioten atzo Amenabar Etxegintza Bizkaia S.L. enpresa eraikitzailearen kontra, ingurugiroaren aurkako delitua egin duelakoan. Atzo, eguenean, jarri zuten denuntzia Getxoko ertzain-etxean esanez enpresak porlanez bete duela Itxe errekaren ingurua, Berangoko Otxabene sektoreko obren barruan. URA uraren euskal agentziari ere salaketa helarazi diote.\nAmenabar Etxegintza Bizkaia S.L. enpresa eraikitzaileak babes ofizialeko 206 etxebizitza (BOE) eraikitzen ari da Berangoko Santa Ana auzoko Otxabene inguruan. Proiektu horrek hamaika tirabira sortu ditu Udalaren, enpresaren eta inguruko auzo-taldeen artean; azkena, enpresak Itxe errekaren ingurua porlanez bete izanagatik, Berango Lurraren Defentsan eta Getxoko Auzokideok elkarteek jakinarazi dutenez. Horren aurrean, salaketa formala jarri zuten atzo Getxoko ertzain-etxean. "Hau ez da Amenabarrek Berangon izan duen lehen irregulartasuna, eta horiek salatzeagatik Berangoko auzokide bati 50.000 euro eskatzen dizkio. Horregatik, Amenabarrek Berangon kalte ekologikoa eragiteaz gain, hau salatzen duten auzokideak mehatxatzen dituela ere salatu nahi dugu", diote Berango Lurraren Defentsan taldekoek.\nEkintzaileari jarri gura dioten isunari dagokionez, kontzentrazioa egin zuten dozenaka auzokidek eguaztenean, hilaren 23an, Amenabar enpresak Berangon duen bulegoaren aurrean, "auzotarrari elkartasuna adierazteko eta enpresaren mehatxuak arbuiatzeko".\nElkarretaratzean irakurritako oharra, osorik:\nIazko maiatzean jakinarazi genuenez, Amenabar enpresak salaketa bat jarri du Berango Lurraren Defentsaneko kide baten aurka, enpresaren trapu zikinen inguruan berba egiteagatik irratian. Duela gutxi jakin dugu enpresak prozesuarekin aurrera egitea erabaki duela, eta, beraz, kide honek epaitegira joan beharko du deklaratzera, 50.000 euroko balizko isunari aurre eginez. Espekulazio basatia, eremu naturalen suntsipena eta enpresa handien interesen aldeko herri baten eraikuntza salatzeari utz diezaiogula nahi dute, eta horretarako beti euren zerbitzura dagoen udalaren konplizitatea dute.\nJakingo duzuenez, gure kidearen izena irrati saio batetik hartu zuten. Gure kidea saiora joan zen Otxabene sektoreko pelotazoari buruz hitz egitera. Bertan Amenabar eta udaletxea Santa Ana auzoko naturagune bat suntsitzen dabiltza, hezegunea eta zelaiak betirako desagerraraziz. Bada, saio horretatik bere izena hartu eta, inolako oinarririk gabe, kalteak eta hertsapena leporatzen dizkiote.\nBaina guk, mehatxuen gainetik Otxabene sektorearen eraikuntzaren irregulartasunak salatzen jarraituko dugu, duela aste batzuk Icaza jauregiaren trukearekin egin genuen bezala. Amenabarren Inmogroup enpresak 2,1 milioi euroko balioa eman zion jauregiari, barrualdearen egoera egiaztatu gabe sikiera, eta udalak ontzat eman zuen tasazioa, bigarren iritzirik eskatu gabe. Horrela, jabetza publikoko lursail batzuengatik trukatu zuten, eta, kasualitatez, prezio berdinarekin baloratu zituzten herri lur horiek. Bertan, 68 BOE salduko dira. Hori guztia alokairuko etxebizitza sozialak eraiki beharrean, Amenabarrek etxe horiek 10\nmilioi euroren truke saldu ahal ditzan. 200.000 euro balioko duten etxebizitza hauek ez dituzte herriaren beharrak asetzen, babespeko etxebizitzen beharra duten auzokideek ezin baitituzte etxe hain garestiak erosi.\nHAPOak 10 urte baino gehiago daramatza eguneratu gabe, eta 2.300 etxebizitza baino gehiago eraikitzea aurreikusten du, herriaren tamaina bikoiztuz, eta ez da kezkatzen eskola edo kiroldegia bezalako beharrezkoak izango diren zerbitzuez.\nZementu-bolada horrek, gainera, 40 hektarea baino gehiago berdegune eta nekazaritzarako eta abeltzaintzarako lur suntsituko lituzke. Finean HAPO hau eraikuntza-enpresa handien eta enpresa multinazionalen (Megaparken, esaterako) onurak gizentzeko pentsatuta dago, baita alkatearen anbizio pertsonala asetzeko ere. Ez die bizilagunen interesei eta beharrei erantzuten, eta horri buelta emateko borrokan jarraituko dugu.\nIngurumena Berango Getxo


kritiken hemeroteka » Tragedia edo\n« Zer labankada? | Arkadiako gizaki zorigaiztokoak »\nTragedia edo Javier Rojo / El Diario Vasco, 2012-11-23\nOier Santosen lehenengo nobela da hau. Kontatzen zaigun istorioan sei adiskide agertzen dira, gehienak unibertsitatean lehenengo urtean hastekotan daudenak. Sei adiskide hauen mundua nahiko mugatua dela ematen du, beraien bizitzetan garai berri bat hasiko dela dirudien arren, haien ardura nagusiak festekin erlazionatuta baitaude. Alde horretatik begiratuta, helduentzako liburutzat eskaintzen bada ere, nobela honetan agertzen diren kezkak eta interesak pixka bat arrotz geratuko zaizkio nerabezaroa atzean utzi duen irakurleari.\nPertsonaiak adiskideak dira, baina beraien arteko harremanak nahasten dira poliki-poliki, adiskidetasun horren azpian herraren haziak antzeman daitezke-eta. Sentimendu hauek areagotzen dira orgiaren itxura duen festa batean zerbait gertatzen denean. Nobelaren amaieraraino irakurleari ezkutatuko zaio zer den zerbait hori, eta susmotan ibiliko da hori asmatzen, horren ondorio tragikoak azaltzen zaizkiolarik.\nNobela hau irakurtzerakoan, bi gauza nabarmentzen direla iruditu zait. Lehenengoa, honelako literaturaren oinarriak dira. Erraz ikusten da nobela honen azpian telesail eta batez ere film batzuen aztarnak agertzen direla, bai argumentuan bertan bai testuan egiten diren aipamenetan. Badakizue: gazte batzuk uda-partez festa batera doaz eta zerbait tragikoa gertatzen da horren ondorioz… Eta honelako oinarriekin nobelan kontatzen denak ez du sinesgarritasun handirik, argumentuak halako filmen imitaziotik sortua baitirudi.\nKontuan hartu beharreko bigarren osagaia, tragediaren izaera bera da. Tragedia eta parodiaren arteko muga oso leuna da, eta batzuetan tragediarik handiena kontatzen delarik, pertsonaien jokaera absurdoa dela medio, txantxaren itxura hartzen du. Bai, tragikoa da pertsonaiei gertatzen zaiena, baina batzuetan leloegiak dirudite beraiei gertatzen zaien hori benetako tragediatzat hartzeko.


praktikatu: liburuak ere mendizale\nliburuak ere mendizale\nHogeigarren urteurrenaren harira, Lizardiko Mintza Taldeak ospakizun eta ekitaldi uzta oparoa du urte osoan; tartean liburu ibiltaria ekimena. Denbora eta espazio mugarik gabeko liburutegi bihurtu asmo dituzte Euskal Herriko mendiak. Hogei mendi tontorretan hogei euskal idazleren beste hainbeste liburu utziko dituzte, eta haietako bat topatzen duen mendizaleari jarri diote egitekoa: irakur eta goza dezala aurrena, eta gozamen hori partekatu dezala, liburua beste mendi baten puntan utzita.\nAzken batean, bookcrossing-a, azken urteetan mundu osoan indar hartzen ari den ekimena, mendira eramateko saioa da; liburuen trukea bultzatzeko saioa. Beraz, badakizu, mendiko tontor batean liburu bat topatzen baduzu, irakurri, gozatu eta konpartitu beste mendizale euskaldun batekin. argazkia: taldekideak Pirineoko Baregesen\nbidaia intimoak, ongi etorri korrika!


Laborantza lur bat okupatu dute ELBk eta Lurzaindiak Arbonan | Laborantza lur bat okupatu dute ELBk eta Lurzaindiak Arbonan – iparraldekohitza\nekaina 23, 2021\nLaborantza lur bat okupatu dute ELBk eta Lurzaindiak Arbonan\nLaborantzako eragileek etxaldearen eta dagozkion laborantza lurren salmenta espekulatiboa salatu dute goizean. Laborantza lurren lehentasunezko erosketarako eskubidea galdetzen diete jabeari eta erosleari.\nHiru milioi euro. Prezio horretan saltzear dago Arbonako (Lapurdi) hamabost hektareako laborantza lur bat, etxearekin. ELBk eta Lurzaindiak salatu dute saltze prezioa «espekulatiboa» dela, eta egoera salatzeko, lurra okupatzen hasi dira goizean. Izan ere, laborantza eragileek urrats administratiboak egin dituzte, SAFER laborantza lurren kudeaketarako egiturak erosketa horren berri eman bezain laster. Hala, Lurzaindiaren galdearen ondorioz, SAFERek erosteko lehentasun partziala lortzeko urratsak egin ditu, laborantza lurren parte bat berreskuratzeko, oraindik ez dute erantzunik jaso, ordea. Goizean, beraz, erosleari eta jabeari partzialki erosteko lehentasuna onartzeko eskatu diote, eta, anartean, lurra okupatzen segituko dute. SAFEReko Ipar Euskal Herriko Jean Claude Saint Jean lehendakariak ekintzan parte hartu du goizean: «desadostasunen gainetik, Lurzaindia eta ELB sostengatzen» dituela erran du.\n«Laborantzan aritu nahi lukeen laborari batentzat funts honen prezio espekulatiboa ezin erosizkoa da», salatu du Ttotte Elizondo laborari eta ELBko kideak. Erosteko lehentasun partziala beharrezkotzat jo du, laborantza lurrak behin salduak izanda «galduak» izanen direlako. Arbonako lur horien erosle gaia «erretretadun aberats» bat da, ELB eta Lurzaindiaren arabera, laborantza proiekturik ez duena. «Elikadura ekoizteko laborantza proiekturik ez du; erosleak abusagailu gisa dituen zaldiendako baliatu nahi ditu lur horiek. Laborantza lurren defendatzaile gisa, laborari ez diren batzuengandik lurren ebastea, eta, ondorioz, lur horien laborantza bokazioa galaraztea salatzen dugu», erran du Maryse Cachenaut Lurzaindiako kideak. Jabeak eta erosleak datorren uztailaren 20a baino lehen erran beharko diote SAFERi erosteko lehentasun partziala onartzen duten.\nLaborantza eragileek argi dute: laborantza lur horietan elikadura burujabetzara buruz joateko laborariak plantatzen ahalko lirateke. Baina, etxebizitzaren merkatuaren ondorioz, laborantza lurrak arriskuan ikusten dituzte. Cachenaut: «Laborariek laborantza lurrak prezio zuzen batean erosteko zailtasunak dituzten garai honetan, prezio ikaragarrietan egiten diren salmentek ez gaituzte axolagabe utzi behar». Hala, Euskal Hirigune Elkargoko hautetsiei ere dei egin diete Ipar Euskal Herriko herrietan laborantza lur politika baten alde engaia daitezen.\nErrepikatzen den arazoa\nSAFERen arabera, 2015 eta 2018 artean Ipar Euskal Herrian 2.450 laborantza lur hektarea galdu dira. Ttotte Elizondok oroitarazi du azken urteetan pareko egoerak gertatu direla; hala nola 2016an Hazparnen (Lapurdi) eta Lüküze-Altzümartan (Nafarroa Beherea); 2020an Bidarrain (Nafarroa Beherea), Donibane Lohizunen (Lapurdi), eta Urruñan (Lapurdi); 2021ean Itsasun (Lapurdi).\n2020an, erraterako, Lurzaindiak SAFER egiturari erosketa lehentasuna aplikatzeko galdegin dio 34 kasutan, eta horietarik 23tan egitea onartu du. Horren bidez, «sei erosketa prezio zuzenean egin dira, prezio espekulatiboan egitekoak ziren sei salmenta ezeztatu dira, batez besteko prezioa %71 apaldu da, eta laborantza bokazioa atxiki da 60 hektareatan», Lurzaindiaren arabera.\nDidier Agerre aske atera da goizean Lannemezango kartzelatik


Le Montet - Wikipedia, entziklopedia askea.\nDeux-Chaises, Rocles, Saint-Sornin eta Tronget\n261 (%55.8) 206 (%44)\nLe Montet Frantziako udalerri bat da Allier departamenduan dagoena, Auvernia-Rodano-Alpeak eskualdean. 2013an 489 biztanle zituen.\n2007an Le Montet udalerrian erroldatutako biztanleak 510 ziren. Familiak 184 ziren, horien artean 68 pertsona bakarrekoak ziren (24 bakarrik bizi ziren gizonak eta 44 bakarrik bizi ziren emakumeak), 60 seme-alabarik gabeko familiak ziren eta 56 seme-alabarik gabeko bikoteak ziren.\n2007an 248 etxebizitza zeuden, 195 familiaren etxebizitza nagusia ziren, 12 bigarren erresidentzia ziren eta 42 hutsik zeuden. 194 etxeak ziren eta 54 apartamentuak ziren. 195 etxebizitza nagusietatik 109 bere jabearen bizilekua ziren, 79 alokairuan okupaturik zeuden eta 7 doan lagata zeuden; 8 etxek bi gela zituzten, 46 etxek hiru zituzten, 75 etxek lau zituzten eta 66 etxek bost zituzten. 119 etxek euren parking plaza propioa zuten azpian. 101 etxetan ibilgailu bat zegoen eta 69 etxetan bat baino gehiago zituzten.\nLe Montet udalerriko biztanleria-piramidea 2009an .\n2007an lan egiteko adina zuten pertsonak 256 ziren, horien artean 191 aktiboak ziren eta 65 inaktiboak ziren. 191 pertsona aktiboetatik 166 lanean zeuden (91 gizon eta 75 emakume) eta 25 langabezian zeuden (15 gizon eta 10 emakume). 65 pertsona inaktiboetatik 30 erretiraturik zeuden, 16 ikasten zeuden eta 19 "bestelako inaktibo" gisa sailkaturik zeuden.\n2009an Le Montet udalerrian 195 unitate fiskal zeuden, 406 pertsonek osaturik. Pertsona bakoitzeko diru-sarrera fiskalaren mediana urteko 16.874 euro zen.\n2007an zeuden 43 komertzioetatik, 2 janari enpresak ziren, 2 bestelako produktu industrialen fabrikazioko enpresak ziren, 7 eraikuntza enpresak ziren, 8 ibilgailuen saltze eta konpontze enpresak ziren, 5 garraio enpresak ziren, 2 ostalaritza eta jatetxe enpresak ziren, 3 finantziazio enpresak ziren, 2 zerbitzu enpresak ziren, 7 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 21 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 2 banku bulegoak, 1 funeraria, 2 ibilgailuen konpontzeko eta nekazaritza tresnetako lantokiak, 1 autoeskola, 2 margolariak, 1 zurgina, 2 iturginak, 2 argiketariak, 1 ile apaindegia, 1 albaitaria, 1 jatetxe, 1 higiezinen agentzia eta 1 apaindegia.\n2009an zeuden 6 establezimendu komertzialetatik, 1 supermerkatu zen, 1 okindegi zen, 2 harategiak, 1 drogeria zen eta 1 lore-denda zen.\n2000. urtean Le Montet udalerrian 6 nekazaritza-ustiategi zeuden.\nMultimedia: Le Montet


"Talde zabalagoa dugu"\nIgor Makazaga, Donostiarra Amenabarreko entrenatzailea, ilusioz beteta dago denboraldi berriari begira, eta bere taldea ohorezko txandan egongo da.\nIgor Makazaga pozik dago denboraldi-aurrea bere taldearentzat nola joan den ikusita. "Ezustekorik gabe, eta hori da albisterik garrantzitsuena", adierazi du Amenabar Donostiarrako teknikariak. Taldeari dagokionez, "B mailako lau arraunlari ditugu, eta horrek taldea osoagoa eta orekatuagoa izatea eragiten du", adierazi du sanjuandarrak.\nHelburuei dagokienez, teknikaria oso argia da. "Helburua ohorezko txanda da. Azkenean, gure arteko elkarlanak, harramazkak eta onenekin borrokatzeak taldeak bere onena izatea eragiten du, eta horretara goaz ", adierazi du Makazagak.\nOhorezko txandan sartzeko bidean, "Borroka irekia" ikusten du Amenabar Donostiarrako entrenatzaileak. Berarentzat, borroka berean zenbat eta talde gehiago egon, hobe izango da "borroka oso irekia ikusten dut, iaz bezala, are gehiago talde edo hautagai gehiago gehitzen badira, eta guretzat borroka hori zenbat eta irekiagoa eta gogorragoa izan, orduan eta hobeto", gaineratu du Makazagak.


Broken Chair - Wikipedia, entziklopedia askea.\nDaniel Berset (en)\nHumanity & Inclusion (en)\nPlace des Nations (en)\nCantonal capital of Switzerland\n46° 13′ 21″ N, 6° 08′ 20″ E / 46.2226°N,6.139°E / 46.2226; 6.139Koordenatuak: 46° 13′ 21″ N, 6° 08′ 20″ E / 46.2226°N,6.139°E / 46.2226; 6.139\nBroken ChairTestu etzana (euskaraz: «Aulki hautsia») Daniel Berset artista suitzarrak eta Louis Genève arotzak Genevan (Suitzan) eraikitako zurezko eskultura erraldoia da. Izenburuak adierazten duen moduan, eskulturak aulki bat hanka bat puskatua duena irudikatzen du. Eskulturak pertsonen kontrako mina eta mordo-bonben aurkako sinboloa izan nahi du. nazio Batuen eraikinaren aurrean kokatuta dago.\nBroken Chair eskultura zurez egina dago, 5,5 tona erabili ziren, eta 12 metro garaiera ditu.\nBroken Chair Paul Vermeulen-en ideia eta proiektua izan zen. Vermeule Handicap International Suisse erakundearen zuzendaria zen. Eskultura Handicap Internationalek egin zuen, Genevako Nazioen Jauregiaren aurrean, 1997ko abuztuan. Hasieran, instalazioa hiru hilabetetarako izan behar zen, 1997ko abendua arte; data horretan Ottawan, Pertsonen kontrako minen aurkako Ituna sinatu behar zen. Izan ere, eskulturak arrakasta handia izan zuen eta, ondorioz, toki berean mantendu dute. 2005ean, Nazioen Plaza birmoldatu behar zutela eta, kendu zuten, 2007ko otsailaren 26an berriro ere jartzeko, orduan Oslon mordo motako bonben aurka horrelako bonben aurka sinatu behar zen itunaren alde.\nBroken Chair eskulturak Ottawako Ituna mundu osoan ezartzeko eta betetzeko deiadarra da. Itun hori 1999ko martxoaren 1an jarri zen martxan eta 40 estatuek sinatu zuten.\nEskultura 2004 arte Daniel Berset eskultorearen propietatea izan zen. Urte horretan jabegoa Handicap International erakundearen eskuetan gelditu zen.\n(Frantsesez)(Ingelesez)(Alemanez):Broken Chair eskulturaren webgune ofiziala.\nWikimedia Commonsen badira fitxategi gehiago, gai hau dutenak: Broken Chair\nMultimedia: Broken Chair\nOrriaren azken aldaketa: 2 iraila 2020, 00:24.


Eguberrietako argien alferrikako gastua murrizteko eskatu dio Eguzkik Gasteizko Udalari – Hala Bedi\n> Eguberrietako argien alferrikako gastua murrizteko eskatu dio Eguzkik Gasteizko Udalari\nEguberrietako argien alferrikako gastua murrizteko eskatu dio Eguzkik Gasteizko Udalari\nNovember 29, 2021 Erredakzioa InPress, Kategoriarik gabe 0\nAtzo, azaroaren 26an, jarri zituzten martxan gabonetako argiak eta 42 egunez egongo dira piztuta. Eguzkik "energia xahutzea" egotzi dio Udalari, argindarraren prezioak "familia asko zeharo ikaratuta" dituenean.\nIgande arratsaldean, azaroak 26, Gasteizko Udalak eguberrietako argiak piztu zituen ofizialki eta sei astez egongo dira horrela. Kaleetako argiez gain, bi bola handi jarri dituzte hiriko erdigunean. Hau da, aurten “argi gehiago” eta “egun gehiagotan” jarriko ditu Udalak, Eguzkiren arabera.\n“Glasgowko goi-bileraren izpiritua di-da batean ahaztu zaigu”, salatu du talde ekologistak, eguberrietako argiak piztea erabaki duelako Udalak, klima larrialdia dela eta neurriak hartu behar direla esan eta astebetera. Udalaren koherentzia falta azpimarratu dute: “Udalak zertarako itzaltzen ditu Udaletxeko fatxadaren argiak apirilaren 22an (Planetaren Egunean), baldin eta gero, eguberrietan, 42 egunez argindarra xahutzen badu, harrabots handiarekin, gainera? Zer koherentzia-klase da hori? Planetaren Egunekoa itxura hutsa al da?”.\nGainera, argindarraren prezioa gero eta altuagoa da eta kezkagarria da egoera: bikoiztu egin du kostua udalarentzako eta “familia asko hurrengo erreziboaren aurrean zeharo ikaratuta daude”, Eguzkik azaldu duenez. Gauzak horrela, “dirua xahutzea” egotzi diote Udalari.\nGauzak horrela, Eguzkik bi neurri proposatu ditu “argindar-xahutzea” ahal den heinean “leuntzeko”. Batetik, Udalak argiak gaueko 9etan itzali ditzala eskatu dute, ordurako dendak itxita daudelako eta gutxi direlako kalean dabiltzan herritarrak. Bestetik, datozen urteei begira, eguberrietako argiak hilabete batera mugatu beharko liratekeela uste dute, abenduaren 6tik urtarrilaren 6ra.\nProposatutako neurriak “hartzeko errazak eta edonork onartzeko modukoak” direlakoan daude Eguzkiko kideak. “Horrelako neurririk ere ez badira onartzeko gauza,\nVitoria-Gasteizko Klima eta Energia Jasangarrirako 2021-2030 Planari nolako sinesgarritasuna eman behar diogu?”, galdegin dute.\n← Entrevista | Irungo Harrera Sarea: “Es evidente que son controles racistas, que Europa se ha blindado y que ha dejado de ser un lugar de defensa de derechos, de acogida y de refugio frente a las guerras”\n”Jarraipen zabala” izan du Altan Bernedoko greba mugagabearen lehen egunak →


Bizkaiko Hitza | Gizartea Archives - Page 42 of 54 - Bizkaiko Hitza\nEuskara ikasteko aukera emango die Bilboko merkatariei Biribilkok »\nurriak 07 | Albisteak, Bizkaia, Gizartea |\t269\n“Euskaraz kasu egin zaiona berriro bueltatzen da dendara”. “Zuk euskaraz hitz egiten badiezu, zabaldu egiten dira, konfiantza handiagoa hartzen dute zurekin, eta hori nabaritu egiten da”. “Euskaraz entzunez gero, uste dut etxean bezala sentitzen direla; eskertu egiten dute”. “Euskara bereizgarria da, eta euskaraz kasu egiten duen jendeak plus bat du besteekin”. Biribilko programan parte hartu duten dendarien hitzak dira. Eta guztiek egiten dute bat: euskararen ezagutzak eta erabilerak euren negozioei onurak besterik ez dizkie ekartzen. Negozio ikuspegitik ere, aberastasun iturri da euskara.\nArgudio horrekin egin dute euskararen gurdira igotzeko deia Biribilko egitasmoaren sustatzaileek. Bilboko Udalak Bilbao Dendak elkartearen, HABEren eta Bilboko euskaltegi homologatuen laguntzarekin antolatutako ekimena da Biribilko; Bilboko merkataritzan hizkuntza normalizazioa sustatzeko proiektua. 2009. urtetik dago martxan, eta, besteak beste, euskara ikasteko ikastaro berezituak antolatzen ditu merkatarientzat. Orain arte, 1.100 ikastaro eman dizkie dendariei, euskara ikasi edo euren maila hobetzeko.\n90 euroren truke\n2016-2017ko ikasturtean parte hartu nahi dutenek orain dute izena emateko aukera, datorren asteko osteguna arte. Euskara komertzialari buruzko oinarrizko ikastaroak eta hobetzekoak eskaintzen dizkie euskara ez dakitenei edo oso gutxi dakitenei Biribilkok, 90 euroren truke. 90 ordukoa izango da ikastaro bakoitza. Eta, ikastaroetan parte hartzeko baldintza bakarra, Bilboko merkataritzako lokal batean lan egitea da. Ikastorduak ere langile horiengan pentsatuta prestatu dituzte: goizeko txandan 08:00etatik 09:30era izango dira klaseak, eta eguerdikoak, 14:15etik 15:45era. Biribilkoren web orrian —www.biribilko.com— eman daiteke izena osteguna arte, Heziketa atalean dagoen inprimakia beteta.\nBestelako baliabideak ere eskaintzen ditu hizkuntza normalizazioaren aldeko proiektuak web orri berean: Hizkuntza baliabideak atalean itzultzaile automatikoa doan erabiltzeko aukera dago, merkataritzako errotuluen zerrenda, hiztegia, euskarazko oinarrizko esamoldeak, eta merkataritzan ohikoak diren dokumentu zein lan-euskarriak.\nHarri malgua, belar gogorra »\nurriak 07 | Albisteak, Bizkaia, Ekonomia, Gizartea |\t455\nHarrizko xafla malgua; algekin egindako lanparen estalkia; goroldiozko soinu isolatzailea; argi izpiak igarotzen uzten duen egurrezko xafla; dolar faltsu edo baliogabeak birrindu eta prentsatuta sortutako harlauza; edo zikintzen ez den bat eta arrastoak bere kasa konpontzen dituena. Material Connexion proiektuak Bilbon jarri duen materiotekan ikus daitezkeen produktu berritzaileetako batzuk dira. Punta- puntakoak, harrigarriak, eta sarritan, logika guztien kontrakoak diruditenak.\nMaterial asko dira arkitektura eta barneen diseinuari begirakoak Zabalguneko eraikinean dagoen materiotekan; etxeetan eta eraikinetan erabiltzekoak. Baina beste mota askotakoak ere badaude: nekazal hondakinekin eta onddoekin egindako paper moduko bilgarria ikus eta ukitu daiteke, esate baterako. Petrolioaren alternatiba gisa azukre kanabera lehengai duen polietilenoa ere bai. Eta ioi eta litiozko bateria malgu moldagarria, argindarra behar duten arropa adimentsuentzako aproposa. Bada jantzi bakeroentzako ehun berezi bat ere, gastatzen den heinean kolore ezberdinetako lerroak bistaratzen dituena.\nMunduko material iraunkor eta aurreratuenak biltzen dituen Material Connexion proiektuak Bilbora ekarri duen erakusketan dauden 600 material berezien laginetako gutxi batzuek besterik ez dira horiek. Guztien bistara eta eskura daudenak, edonork ikusi eta ukitzeko moduan.\nBaina proiektuaren helburua ez da bitxikeriak erakutsi eta jakingura asetze soila. Berrikuntza eta teknologia sustatzeak eta alor horretan lanean dabiltzanentzat lagungarri izateak ematen dio zentzua. Ideiak ematea du xede. Munduan egiten diren materialen onurak ezagutaraztea, proiektu berrientzat inspirazio iturri izatea, eta bertako enpresa handi zein txikiek egiten dituzten material berritzaileen zabalkunderako plataforma izatea.\nHain zuzen, mundu mailako proiektua da Material Connexion, eta beste sei hiritan ditu materiotekak: New Yorken, Milanen, Tokion, Bangkoken, Daegun (Hego Korea) eta Skövden (Suedia). Bilbokoa da berriena, eta handiena. Online ere ematen da material berritzaile horien berri; saretuta dauden mundu mailako sortzaile, enpresa eta bezeroak batzen dituen plataformak 7.000 materialen erreferentziak ditu. Sustatzaileen esanetan, Bilbon jarri den egoitzari esker, Euskal Herrian berrikuntza eta teknologia alorrean ari diren ekoizleei nazioarteko merkatuan kokatzeko aukera emango zaie.\nItaliako Material Connexionen luzapen gisara sortu da Bilbokoa. Hango presidente Rodrigo Rodriguezek azaldu du kokalekutzat Bizkaia aukeratu izanaren arrazoia: “Euskal Herria berrikuntzari oso zabalik dago, hiru parke teknologiko handi eta Mondragon taldea edo Tecnalia bezalako enpresa handiak ditu. Gainera, ikerkuntza eta garapenera bideratzen den dirua beste lekuetakoa baino askoz handiagoa da”.\nHartara, euskal enpresak sormenerako duten ahalmenean eta gaitasun zientifiko zein teknologikoan sakontzeko deia egin du. Ideiak sortu, gauzatu eta merkaturatzekoa. Horretan lagundu nahi du, hain zuzen, Material Connexionen Bilboko egoitzak, eta aholkularitza zerbitzua eskainiko du proiektu bakoitzarentzat egokienak diren materialak identifikatzeko.\nSortzen den jakintza berritzailea partekatu ere egin nahi du; “ezagutza transferitu”. Horregatik ari da elkarlanean EHUko Material Aurreratuen Ingeniaritzako unibertsitate masterrarekin, Deustuko Unibertsitateko Industria Diseinuko Ingeniaritza graduarekin eta Lanbide Heziketako Ikerketa eta Berrikuntza Aplikaturako Zentroarekin.\nMigrazioek utzitako arrastoak »\nirailak 30 | Albisteak, Asteburuko proposamena, Bizkaia, Gizartea, Kultura |\t606\nBeharrizanak bultzatuta zein beste herri batzuk ezagutzeko abentura goseak eramanda, betidanik, milioika gizon-emakumek utzi dute beren aberria eta beste leku batzuetara jo. Bidaia eta lekualdaketa horiek kulturen truke ugari ekarri dituzte. Eta jatorrizko herrira itzuli direnen kasuetan, bisitaldi horien eragin nabarmenak eraman dituzte. Horixe hartu dute ardatz, aurten, Ondarearen Europako Jardunaldiek. Etxetik kanpo: migrazioak eta kultur ondarea izenburupean, 300 jarduera inguru prestatu dituzte Bizkaiko 63 udalerritan. Historiaurreko gizakien migrazioak eta duela urte gutxira arteko migrazio mugimenduak aztertuko dituzte zenbait herritan. Jarraian, herri batzuetako jarduera horietako batzuk jaso dira.\nHistoriaren kontakizunetan sarri ahaztuta utzi badira ere, emakumeentzako leku batzuk gorde dituzte jarduerotan. Aulestikoa da horien adibideetako bat. 1936ko gerraren aurretik eta ostean, hainbat eta hainbat neskatila joan ziren inude dirudunen etxeetara, neskame edo kridxeda lanak egitera. Emakume horiei egindako elkarrizketak jasota, film labur bat prestatu dute. Estreinaldia urriaren 28an egingo dute, ostiralez, udaletxeko ekitaldi aretoan. Euskarazko emanaldia 21:00etan hasiko da.\nJakina da migraziorako joera antzina sortu zela. Horren adibide baten berri emango dute Barrikan. Bisita gidatu baten bidez, Kurtziomendi aztarnategia ezagutuko dute bisitariek. Historiaurreko gizakiek erabiltzen zuten silex lehengai garrantzitsua eskuratzeko gune nagusia zen berau. Duela 300.000 urtez geroztik ehiztari eta biltzailez osatutako lehenengo migrazio taldeek silexez egindako objektuak harrobi horretatik oso urrun zeuden Historiaurreko aztarnategietara nola eraman zituzten erakutsiko dute. Horrez gain, Kurtziomendi harrobiko silexa lantzeko tailerrak prestatu dituzte. Lanabes esperimentalak egingo dituzte horietan, Historiaurreko gizakiek egiten zutenaren antzera. Bisita urriaren 15erako antolatu dute; eta, tailerra, 29rako.\nEskarabillerek trenetako eta lantegietako ikatzaren hondakinak jaso eta saltzen zituzten. Emakumeek egiten zuten lan hori. Eskarabillerak Basauriko historiaren isla dira, eta herritarren ikurra. Emakume horien eta XX. mendearen hasierako beste andre batzuen lana ezagutzeko, haien bizitzei buruzko bideo bat proiektatuko dute. Urriaren 9rako egin dute deialdia. Haurrentzako ipuin kontalariak eta tailerrak ere egongo dira.\nGerrek eragin dituzte migrazio mugimendu ugari; historian zehar iheslarien exodoa eragin dute. 1936ko gerran milaka gaztetxok alde egin behar izan zuten. Altair Markaidak hitzaldia emango du, bidaia horien ondorioz beste lurralde eta kultura batzuk ezagutu zituztenen jatorriei eta helmugei buruz mintzatzeko. Gertaera hark protagonistengan utzi zuen arrasto ezabaezina ere izango da hizketagai. Euskal kultura eraman zuten haiekin batera. Baita zabaldu ere. Urriaren 21ean entzun ahalko dira hitzaldi horren xehetasunak.\nEuskal Herriko arrantzaleek urrutiko lurraldeetara jo dute mendeetan, baleak eta bakailaoa arrantzatzera. Islandiako lurretan izaniko zenbait esperientzia eta abentura jasotzen dituen erakusketa izango da ikusgai Bermeoko Arrantzaleen Museoan. Eta hitzaldi bat ere emango dute hilaren 18an. Islandiako herritarrekin izan zuten harremana ezagutu ahalko da; bereziki, XVII. eta XVIII. mendeetan zehar, merkataritzaren zein giza harremanen ikuspegitik. Gogora ekarriko dituzte bortitzak ere izan ziren desadostasunak eta bat egiteak. Horiek guztiek elkarrekin bizitako historia islatzen dute. Eta horien memoriak eta eragin kulturalak bizirik iraun dute gaur egunera arte, hainbat arlotan: linguistikan eta Islandiako jantzi tradizionaletan, kasurako.\nGizakien migrazioak kultur trukerako tresnatzat eta komunitateen arteko komunikazio eratzat ere jo daitezke. Ideia horren gaineko gogoeta zabaltzeko asmoz, bost hizlarik historian zehar izan diren biztanleria mugimenduetako batzuk erakutsiko dituzte. Gizakia Afrikatik atera zenetik, eta godoak Inperioaren mugen barruan kokatu zirenera arte. Urriaren 18an hasiko dituzte saiook, Arkeologia museoan.\nBeste herri gehienetan ere ekitaldi bat baino gehiago antolatu dute. Bilbon hainbat lekutan izango dira jarduerak. Iraganeko migrazioak azterturik, gaur egungo esperientziak islatuko ditu, besteak beste, Mundu Walk izeneko saioak. Munduko hainbat lekutako pertsonak bizi dira San Frantzisko, Bilbo Zaharra eta Zabala auzoetan. Jaioterriak utzi eta beste leku batera alde egin behar izan duten bizilagunak dira. Pertsona horiei merezitako aukera berria lortzen laguntzen dieten auzo elkarteak ezagutzeko ibilbide gidatu bat antolatu dute urriaren 4 eta 18rako.\nMigrazio mugimenduetan ezin ahantz zitekeen Ameriketara artzain lanetan joan ziren euskaldunen historia. Bakardade handian murgilduta, artzainek zuhaitzen enborren azaletan grabatzen zituzten irudiak eta hitzak. Argazki erakusketa batean jaso dituzte arte iragankor horren zenbait eredu. Euskal Museoan izango da ikusgai.\nBizkaian izandako migrazioek eta euskal herritarrek Islandian eta Ameriketan utzitako aztarnei buruzko bost hitzaldi prestatu ditu, bestalde, Euskaltzaindiak. Euskararen aztarnak izango da lehenengoa. Gidor Bilbaok azalduko du pidgina komunikazio eredua. Hizkuntza horrek 745 berba dauzka. Euskara, islandiera, frantsesa eta ingelesezko 745 berba gordetzen ditu.\nKultur adierazpenez gain, lorategiak ere zibilizazioaren eta naturaren arteko lotura hertsien adierazpide dira. Hala dio Lorategi Historikoen Florentziako Gutunak. Hori hala dela egiaztatu nahi dutenentzako, Elorrioko jauregi batzuetako lorategietan barrena ibiltzeko aukera eskainiko dute urriko bi asteburutan. Urrutitik ekarritako zuhaitzak ikusi ahalko dituzte ibilaldi gidatuotan parte hartzen dutenek.\nIndustrializazioak eskulan ugariren beharrizana sortu zuen Bizkaian. XIX. mendearen bukaeraz geroztik, Erandiora langile asko joan ziren bizitzera eta lan egitera. Altzaga auzoan hartu zituzten horietako asko. Horretarako, etxebizitza eredu berriak eraiki ziren: alokatzeko eraikinak, etxe merkeak eta etxebizitza multzoak egin ziren, besteak beste. Bisita gidatua egingo dute urriaren 22an.\nIndianoen migrazio mugimendua da jardunaldiotan aztertuko den beste alor bat. XVIII eta XIX. mendeetan herritar askok, Ameriketan edo Filipinetan aberastu ondoren, patronatuak eta fundazioak sustatu zituzten euren jaioterrietan. Sainz Indo fundazioa da adibide horietako bat. Karrantzako bisita hori baliatuta, indianoek sorterrian izan zuten garrantzia eta oihartzuna aztertuko dituzte.\nKulturaren eta historiaren transmisioak aurrera egin dezan, ezinbestekoa da txikienek ere horren berri izatea. Haientzako jarduerak ere antolatu dituzte hainbat herritan. Kortezubi da horietako bat. Jokoak baliatuta, 6 eta 12 urte arteko gaztetxoek ikasiko dute Historiaurreko biztanleak ez zeudela beti haitzulo berean. Bizirik irauteko baliabideen bila leku batetik bestera mugitzen zirela. Halaber, Santimamiñe inguruan nagusi ziren animalia eta landare espezieak zeintzuk ziren ere azalduko diete. Euskaraz egingo dute jarduera, urriaren 15ean.\nBurdin Hesiaren arrastoak\n1936ko gerraren gehiegikeriak presente izango dira jardunaldien barruan. Armada Espainiako Errepublikaren aurka altxatu zeneko 80. urtemuga bete berri da. Altxamendua gertatu zenetik hilabete batera hasi ziren eraikitzen matxinatuen kontra babesteko sistema, Larrabetzun. Milizianoek, herritarrek eta Gipuzkoatik etorritako errefuxiatuek eraiki zuten. Lubakiak hondeatu, eta metrailadore habiak eta babeslekuak egin zituzten. Hiru belaunaldi igaro dira orduz geroztik, baina, memoria historikoa berreskuratzearen garrantziaz jabetuta, larrabetzuarrek ondare hori berreskuratu dute. Eta bisita gidatuak egiten dituzte. Urriaren 29rako antolatu dute bat.\nMigrazioak mugimendua eta bizitasuna iradokitzen baditu ere, mugimendu horren protagonistak, urteen poderioz, hil egiten dira. Bizitzaren prozesu horren erakusgarri, Loiun hilerri bitxi bat dago. Britainia Handiko koroaren mendeko enklabe bat da. 10.000 metro karratu dituen hilerria: Ingelesen hilerria. 1926. urtean egin zuten, katolikoak ez ziren pertsona ingelesak eta beste leku batzuetakoak ehorzteko. Azken mendeetako Britainia Handiaren eta Bizkaiaren arteko harreman sakonen lekukoa da.\nGorbeialde ingurura ere iritsi ziren migratzaileak. Eta, gaur egun sarri gertatzen den legez, bertakoek nahi ez zuten lanbide batean aritzen ziren. Arearrietako teileria dago Orozkon. Bertakoek ez zuten batere gogoko ogibide hura; iraingarritzat jotzen zuten. Hala, sasoikako langileek hartu zuten: lehenengo, Kanbotik (Lapurdi) iritsi ziren, eta gero, Asturiastik. Kulturen truke horrek hizkera berezi bat sortu zuen: teilaginen hizkera, xiriga. Asturiasko ekialdeko teilaginek euren artean erabili ohi zuten mordoiloa Euskal Herrian ikasitako berbekin nahastuta osatu zuten. Felix Mugurutzaren eskutik izango da xiriga ezagutzeko aukera, urriaren 22an.\nKareak izan zuen erabilgarritasuna ezagutzeko, San Justuko karobia bisitatzeko aukera eskainiko dute, Zeanurin. Hainbat gauzatarako erabiltzen zuten karea: eraikuntzan, morteroa lortzeko eta baserriak zuritzeko kare-esnea egiteko; nekazaritzan, ongarri moduan; abeltzaintzan, kortak desinfektatzeko…\nKareaz gain, energia sortzeko eremu bat ere badu herriak: Barazarko zentral hidroelektrikoa. Lurpean ezkutatuta dago. 1950eko hamarkadan Bizkaiko Labe Garaiei zerbitzua emateko egin zuten. Zehazki, 1948. eta 1950. urteen artean eraiki zuten. 3.000 pertsonak egin zuten lan eraikuntza lanotan. Gehienak etorkinak ziren. Undurraga auzoan bizi ziren horietako asko eta asko. Urriaren 19rako antolatu duten ibilbide gidatuari esker, toki berezi hori eta bertako 12 kilometro eta erdiko tunela ezagutuko dituzte bisitariek.\nInformazio zehatzagoa bildu nahi izanez gero:\nBasauriko erdiguneari buruzko galdeketa ez dute egingo, oraingoz »\nirailak 23 | Albisteak, Bizkaia, Gizartea |\t314\nN. Salazar – A. Laskibar\nBasauriko erdigunea nola eraldatu nahi duten erabakitzeko aukerarik ez dute izango bertako herritarrek. Oraingoz ez, behintzat. Iganderako zegoen deituta herri galdeketa debekatu egin du Administrazioarekiko Auzietako Bilboko E…\nBost urteren ondoren, sastraka basoa baino ez »\nirailak 23 | Albisteak, Bizkaia, Gizartea |\t271\nToki abandonatua da gaur egun Kukutza III gaztetxeak hartzen zuen lursaila; hamalau urtez mugimenduz betetako gunea izan zena. 1998an Cerezo lantegia izandako eraikina okupatu egin zuten, Errekalde auzoak zuen kultura azpiegituren faltari konponbide bat emateko asmoz. Kultura beharrak asetzeko asmoa zuten, eta baita lortu ere. Baina 2011n makinek desagerrarazi egin zuten.\nEraitsi zutenetik bost urte bete dira asteazkenean, eta Errekaldeberriz auzo elkarteak mozio bat aurkeztu du Bilboko Udalean. Irailaren 29ko udalbatzan eztabaidatuko da gaiaren inguruan; ostegunean. Bi gauza eskatuko ditu auzo elkarteak: Kukutza III.aren orubean eraikitzeko zegoen betebeharra ez dela bete gaitzetsiko duen adierazpena onartu dadila, eta orubea enkantean atera dadila, bertan babes ofizialeko etxebizitzak eraikitzeko.\nErrekaldeberriz elkarteko kideek komunikabideei igorritako ohar batean salatu dutenez, legearen arabera, orubean eraikitzen hasteko epea duela urtebete iraungi zen. Epe-muga bete zenetik urtebete igaro da. Baina orubeak hutsik eta utzita jarraitzen du, eta ez dirudi egoera epe laburrera aldatuko denik. Elkarteko kideek galdera bat mahaigaineratu dute: “Kukutza eraisteko arrazoia teknikoa izan bazen, eta ez politikoa, zergatik ez dituzte eraikitzaileak derrigortzen legea bete eta eraikitzera?”. Haien ustez, horrek erakusten du erabakia “politikoa” izan zela, eta adierazi dute udalak orain ere “politika” egiteko aukera duela, auzoari “lapurtu” zitzaiona babes ofizialeko etxebizitza gisa itzulita.\nKukutza “presaz, modu basatian eta herritarren gainetik pasatuta” eraitsi zutela gaitzetsi dute. Azaldu dutenez, ez zen eraisketa agindua gelditu konponbide bat negoziatzeko, udalak “agintaldiaren hasieran” egin nahi baitzuen “bidegabekeria” hori, “ondorio politikorik ez izateko”. Hain zuzen, Iñaki Azkunak udal hauteskundeak gehiengo absolutuz irabazi eta hurrengo egunean egin zuten eraisketa eskaera, 2011ko maiatzean. Horren bidez, Kukutza bezalako hiri ekimen “alternatibo” bat desagerrarazi nahi izatea leporatu diote udalari.\nEraikinaren jabe zen Cabisa enpresa Castroko (Espainia) “ustelkeria kasuetan” nahasirik zegoela adierazi dute oharrean. Gainera, azaldu dutenez, Cabisaren jabeek orubea epaitegietan erosi ondoren, lurzoru hori berriz kalifikatu zuten, bertan etxebizitzak eraiki ahal izateko. Horrela, “zoruaren balioa esponentzialki areagotzea” lortu zuten.\nEraisketa egiteko araudia ez zela bete ere salatu dute: “Solairuz solairu eraitsi behar zen arren, dena batera bota zuten, eta horrek ondoko etxebizitzetan arrakalak eragin zituen”. Enpresari baimena emateko “presen” helburu bakarra “Kukutzaren alde hazten ari zen elkartasun olatu erraldoia gelditzea” zela irizten diote.\nErrekaldeberriz elkarteak adierazi du “harrigarria” dela udalak “ustezko etxebizitza” batzuen salmentan “komertzial” lanak egitea. Gogorarazi dute 2014ko azaroan hirigintza zinegotziak eta Cabisak hitzarmen bat sinatu zutela; horren arabera, urbanizazio lanek zortzi hilabeteren epean hasi behar zuten. Udalak 2014ko otsailaren eta 2015eko urtarrilaren artean onartu zuen birpartzelazioa. Ondorioz, duela urtebete, 2015eko irailean, lanek hasita behar zuten, beranduenez.\nEpea ez betetzeak ondorioak izan beharko lituzke enpresarentzat, auzotarren iritziz. Hirigintza zinegotziak 2011n esan zuen etxebizitzak ez balira eraikitzen hasiko aurreikusitako epean, lursaila “enkantean” jarri beharko litzatekeela. Elkarteak argi du eraikitzeko betebeharra ez dela bete, eta, horregatik, hurrengoa eskatuko dute mozioan: udalak jabea indarrez ordezkatzea, lurzoruaren tasazioan %50eko beherapena egitea eta bertako etxebizitza guztiak babes ofizialekoak izatea.\nEraikinaren jabe zen Cabisa enpresaren arabera, bere egitasmoa gauzatzeko “ezinbestekoa” zen gaztetxea eraistea; bestela ezingo zituen etxebizitzak eraiki. Kukutza eraisteko asmoen aurka herri mugimendu zabala eratu zen, eta hainbat manifestazio egin zituzten desadostasuna adierazteko.\nKultur eragileek Bilboko Udala jo zuten Kukutza hustearen arduradun. Errekaldeberriz elkarteak hamar urtetan zehar Kukutzak auzoari egin zion zerbitzua gogora ekarri du: “Bilboko Udalak, Foru Aldundiak eta Eusko Jaurlaritzak batera antolatutako jarduera kopurua 300 aldiz gainditu zuen Kukutzak”. Ertzaintzak eraikina husteko sekulako baliabide erakusketa egin zuen arren, sei ordu behar izan zituzten Kukutza barruan erresistentzian zeuden 50 lagunak ateratzeko. Ertzaintzaren jokabidea ere auzitan egon zen: protesten aurkako oldarraldietan ehun pertsonatik gora zauritu ziren, eta 103 lesio txosten aurkeztu. Herritarrek eginahalak eta bi egin arren, 2011ko irailaren 21ean ekin zioten makinek eraikina birrintzeari.\nEpaiketa prozesu luzea\n80 pertsona baino gehiago atxilotu zituzten Kukutza eraistearen kontra antolatutako protesten ondorioz, eta bi kartzelatu egin zituzten. Horietatik 42 epaitu zituzten: Kukutzan itxialdia egin zutenetako 23ri “usurpazio delitua” egotzi zieten, eta protestetan parte hartu zuten 19ri “desordena publikoak” eragitea. Hasieran, desordena eragitea egotzita auzipetutakoentzat bederatzina hilabeteko espetxe zigorra eskatu zuen fiskaltzak, eta sortutako kalteengatik, Bilboko Udalarentzat 84.000 euroko kalte-ordaina. Urteetan luzatu diren epaiketa prozesuen ondoren, ia guztiak absolbitu dituzte, nahiz 23 fiskaltzak jarritako helegiteen erantzunaren zain dauden oraindik.\nEuskal Herria Italiara zabalduz »\nirailak 23 | Albisteak, Bizkaia, Ekonomia, Gizartea, Kultura |\t464\nItaliaren eta Euskal Herriaren arteko loturak estutzeko eta herrialde bataren eta bestearen baliabideei probetxua ateratzeko proiektua sendotzen ari da. Euskaditaliak bere egoitza inauguratu berri du Bilbon. Astearte iluntzean egin…\nAndreentzako doako autodefentsa eskolak eskaini dituzte hainbat irakaslek »\nirailak 16 | Albisteak, Asteko Gaiak, Bizkaia, Gizartea |\t630\nSexu erasoei aurre egiteko teknikak irakatsiko dituzte hamalau irakaslek. Udalen lokaletan eta emakumeen elkarteen egoitzetan emango dituzte eskolok.\t- Irakurri gehiago...\nElikagai bankurik barik geratzeko zorian dago Lekeitio »\nirailak 16 | Albisteak, Bizkaia, Gizartea |\t355\nLekeitio eta inguruko herrietako 47 familia premiazko elikagairik barik gera daitezke une batetik bestera. Elikagai bankutik jaso izan dute azken bi urteetan falta zutena, baina, irtenbiderik aurkitu ezean, elikagai bankurik barik gerat…\nAtxondok epaitegian salatu du Solatxoko betelanen baimena »\nirailak 16 | Albisteak, Bizkaia, Gizartea |\t297\nIrregulartasunez betea, arinkeriaz emana eta herritarren segurtasuna bermatzen ez duena. Halakoa da Eusko Jaurlaritzak AHTa eraikitzen ari den Adif kudeatzaileari emandako baimena, Dabid Cobos Atxondoko alkatearen esanetan….\nEuskal Herriko artzain txakur onenaren bila »\nirailak 16 | Albisteak, Asteburuko proposamena, Bizkaia, Gizartea |\t1039\nRiki, Txuit, Leze, Bat eta Arin. Artaldea gidatzeko lanetan aritzen diren artzain-txakurren izenak dira horiek. Bizimodua ateratzeko era izan da eta da artzaintza bizkaitar zein euskal herritar askorentzat. Eta, ogibide horretan, funtsezko gidaria izan dute artzainek: txakurra. Artaldea gidatzeko lan hori, kirol bihurtu da azken urteetan. Eta saio garrantzitsua dute larunbatean jardun horretan aritzen direnek, Euskal Herriko Artzain-txakur Txapelketa jokatuko baita Atxondoko Elizondoko larreetan. Berezia izango da aurtengo lehia, mende laurdena igaro baita lehen txapelketatik. Ekitaldiak ez dira larunbatera mugatuko, ordea. Asteburu osoan egingo dituzte Abadiñon, Ardi Jaia egitarauaren barruan.\nEuskal Herri osoko artzainek parte hartzen dute Gerediagak urtero antolatzen duen lehiaketan. Herrialdekako txapelketetan lehiatzen dira lehenengo, eta ondorengo zita da Atxondokoa. Eta hamaika artzain izango dira larunbateko ekitaldian: lurralde bakoitzeko txapeldunak eta txapeldun ordeak, alegia. Bizkaiko txapelketan Juan Egurrolak eta Aitor Urienek lortu zuten larunbatean jokatuko den finalerako txartela, Leze eta Bat txakurrek lagunduta.\nBerezia da Urienen kasua. Abadiñokoa da, eta txapelketako partaiderik gazteena: 25 urte ditu. Baina gaztea izan arren ondo ezagutzen du artzainen jarduna. Kirolean aritu izan dira haren birraitona, aitona eta aita. Eta tradizio hori jaso du berak ere, hamaika urte zituenetik aritu baita kirolean. Edonola ere, artzain-txakurren txapelketez haragoko harremana du Urienek ardiekin. Ibaizabalgo gazta ere egiten du abadiñarrak, eta txapelketa bitartean plazan egongo den Durangaldeko Idiazabalgo gazten azokan, salgai izango dira berak ekoizten dituen esnekiak.\nBi horiez gain, Enrike Mendiguren orozkoarra ere izango da txapelketan, lehen postua lortzeko lehian. Iazkoa irabazi zuten Mendigurenek eta lagun duen Riki artzain-txakurrak. Aurtengo Euskal Herriko finalean zuzenean sailkatu da horregatik. Bi ariketa egin behar izango dituzte parte hartzaileek.\n50 urte lehen txapelketatik\nAurtengoa berezia da Gerediaga Elkartearentzat. 50 urte dira txapelketa lehen aldiz antolatu zela, eta, horregatik, azken mende erdian izan diren 50 irabazleak omenduko ditu elkarteak larunbateko ekitaldian. 1967an egin zen Euskal Herriko lehen artzain-txakur txapelketa, Mañarian. Eta urtero, Durangalde eskualdeko herri batean egin dute jaia. Azken txapelketetarako, Atxondoko Elizondoko landetako talaia aukeratu du elkarteak ekitaldia egiteko; Anboto mendiaren magaleko lurretan, alegia. Txapelketara sartzeko sarrera lau euroan salduko dute, eta, lehiaren ondoren, gazta eta ardoa dastatzeko aukera izango dute herritarrek, trukean.\nBien bitartean, ardi arrazak ezagutzeko erakusketa jarriko dute plazan, eta azoka ere egingo dute. Gazteek artzainen lana ezagutzeko, tailerrak ere prestatuko ditu elkarteak, eta Latxine izeneko ardi erraldoia jarriko dute, txirristan ibiltzeko. Lehen orduan, Atxondo inguruko mendiak zeharkatzeko aukera izango dute korrikalariek, Atxondon hasi eta bukatzen den Sorginen mendi lasterketan.\nLarunbateko ekitaldiez gain, asteburu osoko egitaraua prestatu dute Gerediagakoek 50. urtemuga ospatzeko. Gaur arratsaldean hasiko da Ardi Jaia. V. Baserri Eguna egingo dute Abadiñoko Matiena auzoan, eta, besteak beste, inguruko ekoizleen produktuak jarriko dituzte salgai.\nIganderako, transhumantzia antolatu dute Abadiñoko Udalak eta Alluitz Natura elkarteak. Artzainek, neguko hotzetik ihes egiteko artaldearekin egiten duten bidearen zati bat egiteko aukera izango dute herritarrek: Atxartetik Urkiolako santutegira doan bidea. Familientzako tailerrak eta jolasak ere egingo dituzte transhumantziako ibilbidea bukatzean.


3D urrezko arrabola Y-formako masajeadorea | Beautyshop.ie\n3D Rose Gold Roller Y-formako Masajeroa\nHasiera / ACNE / 3D Rose Gold Roller Y-formako Masajeroa\nPIEL JARRAITZEKO AMAIERA: Ergonomikoki diseinatutako masaje-ale bikoitzak, zink aleazioaren heldulekua, arrabolazko aurpegiko masajea edertasun tresna praktiko bihurtzen dutenak; masaje simulatuaren maisua 70 graduko konplexutasun teknika. Diseinu BERRIA PROFESIONALA: aurpegi masajea "Y" motakoa da, larruazala eta sistema linfatikoa masajatzeko ...\nPIEL JARRAITZEKO AMAIERA: Ergonomikoki diseinatutako masaje-ale bikoitzak, zink aleazioaren heldulekua, arrabolazko aurpegiko masajea edertasun tresna praktiko bihurtzen dutenak; masaje simulatuaren maisua 70 graduko konplexutasun teknika.\nDiseinu BERRIA PROFESIONALA: aurpegi-masailea "Y" motakoa da eta larruazaleko eta sistema linfatikoko masajeak jaurtitzen ditu. Odol zirkulazioa sustatu, gehiegizko koipea kendu, edema desagerrarazi eta larruazal sendoa eta sendoa lortzen lagunduko dizu.\nMULTI FUNTZIONALA: Zahartzea saihestea, larruazala estutzea, masajea gorputza, aurpegia, besoak, hankak, ipurmasailak eta bizkarra, oso modu eraginkorrean aurpegia argaltzeko. Gorputzeko edozein zati masajatzeko erabil daiteke.\nSEGURUA ETA OSASUNGARRIA: Materiala Platinozko 3D Roller da, ekologikoki zinkako aleazioari ez dio larruazala kaltetzen. Erraz erabil dezakezu eta uste dugu aurpegiko eta gorputzeko masajearen esperientzia berezi berri bat eman diezazukeela.\nKONPAKTO ETA ORDUTEGIA: edonora eraman dezakezu, noiznahi erabili, adibidez, etxean eta bulegoan, eraman bidaian edo negozio bidaian. Errendimendu egonkorra du, opari ezin hobea zuretzat edo zure lagunentzat.